
GH. DEM. TEODORESCU 


Ursitorile 


A FOST ODATĂ 

ca niciodată, 

când se potcovea puricele 
cu nouăzeci şi nouă oca de fier, 
cu nouăzeci şi nouă de oțel 
şi se suia 

pe aripa 

vântului 

până-n Slava 

cerului 

de ne-aducea 

poveşti 

şi multe snoave 

băbeşti! 


A fost odată un băieţandru, făr-de tată, făr- 
de mamă şi făr-de rude. Din pruncia lui se pomenise 

la o târlă; vara păştea oile pe munte şi toamna se 
scobora la baltă, ca să ierneze. 

Aşa azi, aşa mâine, băiatul s-a făcut mare, 
şi când a ajuns flăcău de-i mijea mustaţa pe buze, 
într-o zi baciul îl cheamă şi-i zice: 

— Ascultă, Gheorghe, ce am să-ţi spui. Tu 
pân-acum ai fost argat. D-aci-nainte, te fac cioban, 
în locul răposatului Vasile. Ştii cum îi cheamă pe 
câini, te pricepi la mulsul oilor şi nu ţi-e frică de 
fiare. Am să te pui la strungă, să te deprinzi cu 
strânsura laptelui, cu-nchegarea lui, ca să se facă 
brânză, şi tot rostul stânei. Na cinspre'ce zloți, 
du-te la târg şi cumpără-ţi caval‘, opinci, chimir şi 
amnar. 

Flăcăiandrul luă banii şi porni spre târg, 
întrebând pe unii-alţii care e drumul într-acolo. 
Fiindcă ocolise, îl apucă noaptea într-un sat. Ştii... 
unde să mână?? că nu ştia de nici unele. Trase şi 
el la o casă şi ceru să-l găzduiască. 

— Bucuros, băiete, îi răspunse ţăranul, dar 
mi-e nevasta lăuză numai de trei zile ş-astă-seară 


1 Caval — fluier mare ciobănesc, făcut din lemn de paltin sau de 
alun (n. red.). 


? A mânea — a face popas peste noapte (n. red.). 


sunt ursitorile. N-am loc în casă, că doarme la 
noi şi mama-moaşă. Dar poţi să te culci afară pe 
prispă, de nu ţi-o fi prea răcoare. 

Lui Gheorghe nu-i păsa de lăuză, de ursitori, 
de moaşă: 

- Foarte mulţămim, jupâne; e bine şi pe 
prispă, că nu dorm eu mai bine la târlă. Nici cald, 
nici frig: potrivit. Şi să dea Dumnezeu bine, că eu 
plec până-n ziuă. 

— Să dea Dumnezeu. Noapte bună! 

Ciobanul, cum puse capul jos, şi adormi, ca 
tot omul fără grijă. Äi din casă se ospătară binişor, 
întinseră masa pentru ursitori şi se culcară liniştiţi. 

Pe la miezul nopţii, Gheorghe fu deşteptat 
de nişte fâşieturi. Simti ca un vântuleţ trecând pe 
lângă dânsul şi-ndată auzi şoapte: 

- Fata asta să fie norocoasă! 

— Şi să trăiască nouăzeci de ani! 

— Şi să ia de bărbat pe ciobanul de pe prispă! 

Atât şi nimic mai mult. De n-ar fi fost deştept, 
i s-ar fi părut că visează. Mai ascultă la fereastră 
ş-auzi răsuflarea grea a ălor dinăuntru, că dormeau 
duşi, să fi tăiat lemne pe dânşii. Se culcă din nou, 
dar nu i se mai lipi somnul de ochi. În gânduri se 

frământă până mai spre ziuă, că-şi zicea el în 
sine: „D-o fi fost glasul ursitorilor, apoi trebuie să 
treacă atâţia ani până s-o face de măritat broasca 
asta de fată; atunci eu, om copt de vârstă, am s-o 
iau de nevastă; şi oricât aş socoti să mai trăiesc, 
tot o să rămâie văduvă, că nouăzeci de ani doar 
n-o s-o mai duc de aci înainte. Decât una ca asta, 
ia s-o agăţ eu într-un par, ca să-ngheţe acolo ori 
să-i scoată ciorile ochii!“ 

Tocmai se-ngâna ziua cu noaptea, când 
somnul e mai dulce. Deschise uşa, se pomeni-n 
casă. Toţi dormeau ca nişte buşteni. Atunci el 
— nici una, nici două — puse mâna pe copaie, 
înhăţă copila de scutece, ieşi binişor în curte, o-n- 
fipse într-un par de la gard şi porni la sănătoasa. 
Până să se lumineze de ziuă, şi ajunsese în târg. 
Cumpără ce-i zisese baciul şi, împreună cu alţi 
ciobani din partea locului, se întoarse la târlă. 

La sat, lăuza se deşteptă-n lătratul câinilor 
şi strigă pe moaşă: 

- Mamă-moaşă, mamă-moaşă, ia mână pe 
omul meu să vadă ce e afară, că se dau câinii ca 
la urs... 

- Doarme, măiculiţă, dar să văz eu ce este. 


Când ieşi afară, câinii casei, cu ai vecinilor 
din sat, hălălăiau care mai de care la un par, 
că-n vârful lui se vedea mişcând ca o momâie ce 
orăcăia pare-a copil, pare-a altă lighioaie. 

Moaşa-şi făcu cruce şi-şi scuipă-n sân. 
Alergă la copaie, dar ia copila de unde nu e. 
Atunci se dumiri ea ce se află-n par. Sculă pe 
tatăl fetiţei şi amândoi se nevoiră s-o scoboare 
d-acolo. 

— Dar bine, mamă-moaşă, aşa fac ursitorile? 
lau copiii din casele oamenilor, ca Miazănoaptea? 

— Deh, măiculiţă! Asta nu mi s-a mai în- 
tâmplat, de patruzeci de ani de când moşesc! 

Vestea se răspândi-n tot satul şi fiecare 
vorbea, cum se pricepea; ba că e o minune, ba 
că o să fie cu noroc, ba că n-o să trăiască. Şi-i 
rămase numele „fata din par“, iar la ceafă avea 
ca semn o roşeaţă, din zgârietura lemnului; d-aia 
crede lumea că cine are semn în ceafă e om 
norocos. 

Trecuseră ani la mijloc şi ciobanul nici că-şi 
mai aducea aminte de ce făcuse. Nu ştia nici cum 
îi zice satului, nici cum cheamă pe ţăranul cu fata. 
În vremea asta baciul murise şi-l lăsase pe el 


9 


stăpân peste turme şi peste stână; ajunsese mai 
chiabur decât toţi mocanii din partea locului. 

Într-un an, iarna fusese grea şi lungă. Haitele 
de lupi urlaseră ziua şi noaptea. Dintre oi 


multe fuseseră 
mâncate, 

multe rămăseseră 
mursicate. 


Ba, pe lângă toate, mai zăcuseră şi vara de 
gălbează. N-avea-ncotro baciul Gheorghe; tre- 
buia să cumpere altele ca să-şi plinească numărul. 

Se duse la târg într-o sfântă duminică. Acolo, 
lume multă şi vite berechet. Văzu un pâlc de oi, 
văzu altul, dar nici unele nu-i plăcură ca ale unui 
țăran venit cu berbeci şi cu miele, ca din ce-o 
vinde să cumpere d-ale casei. Intră în vorbă şi... 
dura-vura la tocmeală. 

- Ba ţi le las cu-atât... 

- Ba să mi le dai cu-atât... 

- la-le, că sunt bune de prăsilă şi-o să-ţi 
pară rău. 

- Prea-mi ceri mult, că sunt altele mai ieftine. 

— Ci dă-le, tată, zise fata, ca s-avem şi noi 
vreme să mai târguim câte ceva. Ştii ce zice 
mama, tocmeala dintâi n-o găseşti la urmă... 

— Are dreptate fata! Lasă-le cu-atât şi hai 
noroc să dea Dumnezeu! 

— Noroc să-i dea ei, că cu ce-oi prinde după 
vite o să-i cumpăr d-ale zestrei. Peste un an, doi, 
parcă mă văz cu peţitorii-n casă. Pân-atunci se 

“mai sporesc şi oile. 

— Cum văz eu, mai ai din ele ş-acasă. 

- Păi, mai am câteva. 

— Atunci nu mai cumpăr nimic. Să mi le dai 
pe toate. 

— Cum pe toate, creştine? Atâtea am adus, 
atâtea vânz! 

- Nu zici că le dai de zestre fetii? 

- Ba da! 

— Atunci ce mai aşteptare, ce mai peţitori, 
ce mai bătaie de cap? Vorba multă sărăcia omului! 
Decât să mi le vinzi p-astea şi la anul să vii cu 
altele, ia să mi le dai pe toate, cu fată cu tot. 

Fata se făcuse roşie ca sfecla, iar ţăranul 
se scărpina-n cap, neştiind ce să-i răspundă. 

— Dar ciudat mai eşti, vericule! Cum o să-mi 
mărit eu fata, aşa tam-nesam, pe negândite, la 

târg şi fără ştirea nevestii? D-asta o să se mire 
tot satul! 

— Mire-se, nemire-se, eu aşa zic că e mai bine. 

— N-auzi, creştine, că e fata cam mică? 

— C-un an ori doi, n-o să se facă mai mare. 
Ş-apoi 


de ani o fi mică, 
dar o văz voinică! 


- Toate bune, dar nici nu suntem gata, că 
d-abia acum venisem să târguim câte ceva. 

— Târgul e mare-mare, şi se găseşte oricând. 
Să-ţi dau eu de cheltuială şi cumpără ce vrei. 

— Ci mai încet, vericule, mai încet. Ce atâta 
zor, că doar nu vin tătarii! 

— Ştiu eu ce ştiu de mă zoresc, că n-aş vrea 


să-mi treacă vremea de-nsurătoare, 
ca să m-ajungă vreo ursitoare! 


— În sfârşit, fără ştirea muierii nu se poate! 

Se-nvoiră să ia ce-or lua de la târg şi să 
plece cu toţii la sat, ca după o zi-două să fie nunta, 
de s-o-nvoi şi muma fetii. Aşa şi făcură. 

Acasă toate se nemereau de parc-ar fi fost 
făcut. Fetii îi plăcu, c-avea vorba pe şartul! ei şi 
era frumos ca un bujor; mă-sii îi plăcu, că-l vedea 
voios şi paraliu”. În trei zile fu gata zestrea şi 
zvonul miresei, că fetele se strânseră la şezătoare 
şi cusură ştergarele, umplură pernele cu lână, 
puseră la cămăşi altiţe şi bibiluri”, că una era-n 
satul lor „fata din par“. 

Şi făcură o nuntă d-alea straşnicele, cu 
colăcei şi cu pistoale, cu tarafuri de lăutari şi cu 
butii de vin: să fi zis că e nuntă de negustor, nu 
de mocan! Şi ce cântice! Tot d-alea vechi şi 
vestite, cu lovan Iorgovan, cu Meşterul Manole, 
cu Miul şi cu Corbea. S-adunase lume din trei 
sate şi numai d-asta vorbea: cum se măritase fata 
aşa de crudă, de unde se ivise mocanul chiabur 
şi cum se-nvoiră aşa făr-de veste, căci fusese 
logodna ş-aci şi cununia. Numai bătrânele ziceau: 

- Vezi? Tot semn de noroc a fost punerea 
ei în par! 


1 Pe şartul ei — pe placul ei (n. red.). 
? Paraliu — avut, cu parale (n. red.). 
% Bibiluri — dantelă lucrată cu acul sau cusătură cu colţişori 


(aplicată la guler, la mâneci sau la poalele cămăşii) (n. red.). 

După vreo săptămână, Gheorghe-şi luă ziua 
bună de la socri şi plecă cu nevestica lui la munte. 
Lăsă ciobani la stână, cum îl lăsase şi pe el 
stăpânu-său, iar dânsul îşi făcu casă-n sat şi 
rămase cu meseria de cirezar. Trăiau, nu se poate 
mai bine. În cinci ani aveau patru copii, unul mai 
chipeş decât altul. Gheorghe, de câte ori se-n- 
tâlnea cu vecinii şi cunoscuţii, toţi îl firitiseau de-n- 
surătoare şi c-a găsit o femeie aşa harnică, 
frumoasă şi cuminte ca „fata din par“. Din par azi, 
din par mâine, se deprinse omul cu vorba asta, 
până ce-i veni lui într-o zi s-o-ntrebe. 

- la spune, nevastă, Par se cheamă satul 
din care te-am luat eu pe tine? 

— Ei, aş! De unde Par? 

— Apoi de ce-ţi zice ţie „fata din par“? 

~ Cum de ce? Nu ti-a spus niciodată tata ori 
mama? 

— Nu. Eu am crezut c-aşa-i zice satului. 

— Să vezi de ce. Când am fost de trei zile, a 
doua zi după masa ursitorilor, m-au găsit într-un 
par de gard, agăţată de betelele cu care eram 
legată de scutece. D-atunci mi-a rămas porecla 
asta, „fata din par“. 

— Şi cine te-agăţase pe tine acolo? 

— Nu se ştie, dar tata vorbea-ntr-o zi cu 
mama şi-şi bănuia p-un drumeţ, care dormise la 
noi pe prisp-afară! 

— Ce spui tu, nevastă? Atunci eu am fost 
ăla! 

— Glumeşti! 

- Ba nu glumesc deloc! Din argat, răposatul 
stăpânu-miu tocmai mă făcuse cioban. Îmi dedese 
cinspre'ce zloți şi mă mânase la târg să-mi cumpăr 
opinci, amnar, chimir şi caval. Eu, neştiind drumul, 
m-am rătăcit ş-am înnoptat în satul vostru. 
Nemerii la voi şi cerui lui socru-miu să mă 
găzduiască. Mă culcai pe prispă şi dormii până la 
miez de noapte, când deodată mă deşteptă 
vâjâitura unui vântulej şi-n casă auzii trei glasuri: 
„Fata asta să fie norocoasă. Şi să trăiască 
nouăzeci de ani. Şi să ia de bărbat pe ciobanul 
de pe prispă“. Nu mai putui închide ochii până 
despre ziuă. Mă gândeam că, până te-i face de 
măritat, am să fiu prea-n vârstă şi că n-o să trăiesc 
cât tine. Mă sculai binişor, intrai înăuntru şi, fiindcă 
toţi dormeau, te luai din copaie, ieşii afară, te 
agăţai într-un par şi pornii la drum. Sunt peste 

douăzeci de ani d-atuncea! Înţelegi tu acum de 
ce mă zoream la-nsurătoare? Tocmai ca să scap 
de tine, crezând că tu ori te-ai prăpădit, ori că eşti 
încă o broască de nimica, şi când colo... Dar parcă 
nu-mi vine să cred că tu eşti în adevăr... 

— Vrei să te-ncredinţezi? la priveşte colea-n 
ceafa mea. 

— Văz o pată roşie. Ce e cu asta? 

— Ce să fie! Zvârcolindu-mă în par până să 
mă dea jos d-acolo, m-am zgâriat şi, ca semn, 
am rămas cu pata ce văzuşi. 

- Hei, minune c-asta! Va să zică vorba 
ursitorilor tot s-a-mplinit! 

— Deh, bărbate, cică aşa se-ntâmplă omului, 
cum e ursit el de mic. Şi-ţi pare rău? 

— Ba nu-mi pare rău deloc! Numai mă gân- 
desc cât eram eu de prost pe vremea aia... 

— Ai fost om bun la suflet, d-ai auzit tu glasul 
ursitorilor, cum nu-l aude nimeni. D-aia ai avut noroc. 

- Păi d-aia zic că eram prost: nu-nţelegeam 
că, luându-te pe tine, ursită să fii norocoasă, avea 
să dea şi peste mine norocul! 

Mai târziu, Gheorghe se duse la socri, cu 
nevasta şi cu copiii, de le povesti şi lor ce spusese 

femeii. D-atunci s-a zvonit în sat ş-am auzit-o şi 
io de la un băiat al lor, că povestea 


a Zburat din om în om 

ca pasărea din pom în pom. 
Și-ncălicai p-o şa 

de v-o spusei aşa! 


Fata din Dafin 


A FOST ODATĂ 
ca niciodată, 
când n-ar fi, 

nu s-ar povesti! 


A fost un împărat, ş-avea un fecior. Şi feciorul 
de-mpărat, fiind logodit, a plecat la vânătoare, 
ca să-şi vâneze vânatul de nuntă, după legea 
domnilor ş-a-mpăraţilor. Şi a plecat cu armaşi, cu 
ogari, cu corturi, cu bucătar şi cu tot felul de slujitori. 

Ajungând într-o pădure mare, deteră colo 
peste o ciută, dincolo peste un râs, mai colo peste 
un cerb şi, tot gonind la fiare sălbatice, se duseră 
departe, departe: 


cale lungă, 
să le-ajungă. 


Aşa, tot mergând ei din codru-n codru, 
ajunseră într-o pajişte minunată, unde văzură 
numai şi numai dafini înverziţi. 

Plăcu feciorului de-mpărat locul şi hotărî ca 
aici să poposească. Deci porunci bucătarului 
să-nceapă a-i găti de masă, iar dânsul plecă cu 
slujitorii ca să mai vâneze. 

În mijlocul pădurii erau nişte case mari de 
sticlă, frumoase, frumoase, aşa de frumoase, că: 


la soare te puteai uita, 
dar la ele ba. 


Casele alea se-ntorceau după soare şi de pre- 
tutindeni s-aflau împresurate cu dafini. D-aia le şi 
zicea Dafinul-verde. Inăuntru locuiau trei fete, ca 


18 


trei zâne măiestre cu părul lung, cu totul şi cu 
totul de aur. Masa singură li se punea, singură li 
se ridica, şi niciodată piciorul pe pământ nu 
puseseră. Dar, când sosise feciorul de-mpărat, 
văzuseră tot ce se petrecuse, şi sora mai mare le 
zise la cele mai mici: 

— Cum mi s-a urât în Dafinul-verde şi cât aş 
dori să calc şi eu pe pământul oamenilor! 

— Aşijderea şi noi! îi răspunseră ale două 
surori. 

Şi se plănuiră să iasă una din ele, ca să 
vadă ce fel de loc şi-a ales feciorul de-mpărat şi 
cam ce se petrece p-acolo. 

Bucătarul, cum îi poruncise stăpânul, înce- 
puse numaidecât să-ngrijească d-ale mâncării. 
Aprinsese focul, tăiase vânatul, îl pusese să fiarbă 
şi gustase zeama dacă e potrivită. Pe la nămeazi, 
ajuns de oboseală şi îmbătat de mirosul dafi- 
nilor, îl fură somnul şi-ncepu să aţipească. 

Sora mai mare, după ce se scobori la poarta 
caselor de sticlă, se rugă de trei ori: 


— Deschide-te, 
Dafin-verde, 

să iasă 

fată curată, 
de soare 
nevăzută, 
de vânt 
nebătută, 
pe pământ 
neumblată, 
de voinic 
nesărutată! 


Şi Dafinul se deschise, şi poarta se-ncuie 
la loc. 

Atunci sora cea mare, abia călcând în vârful 
degetelor, s-apropie de cortul feciorului de-mpărat 
şi-ncepu să guste din toate bucatele, iar când fu 
să plece, luă o mână de sare, presără prin toate 
tingirile şi făcu bucatele numai potroacă. Apoi 
se-ntoarse acasă şi se rugă de trei ori: 


— Deschide-te, 
Dafin-verde, 
să intre 

fată curată, 

de soare 
văzută, 

de vânt, 
bătută, 

pe pământ 
umblată, 
de voinic 
nesărutată! 


Dafinul se deschise, fata mai mare intră, 
poarta se-ncuie singură la loc, iar dânsa povesti 
surorilor tot ce făcuse. 

Feciorul de-mpărat se-ntorsese fometos de 
la vânătoare şi era vesel nevoie-mare, că vânase 
fel de fel de fiare sălbatice. Porunci dar să-i puie 
masa şi-ncepu să mănânce cu poftă nespusă. 
Dar, când să guste bucatele, ce să vezi? că erau 
sărate potroacă. Chemă deci pe bucătar şi unde 
începuse să-l mustre, zicându-i: 

— Nemernicule, ce va să zică asta? Că de 
când te am la curtea tătâne-miu, n-ai mai făcut 
niciodată bucate aşa otrăvit de sărate! 

In zadar se văita bietul bucătar şi spunea 
că nu e de vină, căci stăpânu-su porunci să lepede 
bucatele şi rămase nemâncat şi plin de turburare. 

A doua zi, dis-de-dimineaţă, feciorul de-m- 
părat iarăşi plecă la vânătoare şi, până să nu 
plece, chemă pe bucătar şi-i zise să bage bine 
de seamă, ca nu cumva să-i strice bucatele ca-n 
ziua trecută. 

Bucătarul se puse numaidecât pe lucru; 
frecă tingirile, scoase apă proaspătă, aprinse 
focul, tăie vânatul şi-l puse să fiarbă fără nici un 
pic de sare, ca să nu mai strice bucatele ca-n 
ziua trecută. 

Când fu pe la nămeazi, ajuns de oboseală 
şi-mbătat de mirosul dafinilor, se dete după cort, 
ca să se mai odihnească niţeluş, dar pe dată-l şi 
fură somnul. 

Sora mijlocie zise atunci surorilor ei: 

— Cum mi s-a urât şi mie în Dafinul-verde şi 
cât aş dori să calc şi eu pe pământul oamenilor 
ca sor-mea mai mare! 

— Du-te şi tu! îi răspunseră ele. 

Şi se scobori din casă, şi zise şi dânsa ca 
sor-sa mai mare: 


— Deschide-te, 
Dafin-verde, 

să iasă 

fată curată, 
de soare 
nevăzută, 
de vânt 
nebătută, 
pe pământ 
neumblată, 
de voinic 
nesărutată! 


Dafinul se deschise şi măiastra ieşi, iar 
poarta se-ncuie singură la loc. 

Pâş-pâş, se duse şi dânsa pân-la cortul 
feciorului de-mpărat, gustă din toate vasele şi, 
când fu să plece, luă două mâini de sare şi 
presără prin toate bucatele, de le făcu şi mai 
potrocite decât ziua trecută. Apoi se-ntoarse 
îndărăt şi zise şi ea, ca sor-sa mai mare: 


— Deschide-te, 
Dafin-verde, 
să intre 

fată curată, 

de soare 
văzută, 

de vânt 
bătută, 

pe pământ 
umblată, 
de voinic 
nesărutată! 


Dafinul se deschise, fata intră înăuntru, 
poarta se-ncuie singură la loc şi ea povesti su- 
rorilor tot ce făcuse. 

Feciorul de-mpărat, întorcându-se de la 
vânătoare şi mai fometos ca în ziua trecută, dar 
şi mai vesel, c-avusese şi mai mult noroc la fiarele 
sălbatice, porunci să i se puie masa. Dar... când 
să guste din bucate, ce să vezi? Şi mai sărate 
decât ale dintâi! Chemă pe bucătar şi-l mustră, 
ba puse să-l bată; dar ce folos, că rămase tot 
nemâncat şi dus pe gânduri. 

Nu era lucru curat la mijloc, că bucătarul se 
văita şi se jura că el nu e de vină, fiindcă nu 
pusese nici un pic de sare-n bucate. 

A treia zi, feciorul de-mpărat se sculă dis- 
de-dimineaţă şi plecă iarăşi la vânătoare, spuind 

bucătarului că, d-o mai face bucatele tot atât de 
potroacă, apoi unde-i stau picioarele acolo o să-i 
stea şi capul. 

Bucătarul s-apucă de gătit tot ca şi pân- 
atunci, iar când fu la nămeazi îl ajunse osteneala 
şi-l îmbătă mirosul dafinilor. Deci se dete după 
cort, ca să se mai odihnească pân-la vremea 
mesei, şi pe dată îl şi fură somnul. 

Dar feciorul de-mpărat, ca să afle cine-i tot 
sară bucatele, se furişase de slujitori prin pă- 
dure şi venise ca să pândească într-un tufiş de 
lângă cort. 

Sora mai mică zise şi ea atunci surorilor ei: 

— Cum mi s-a urât şi mie-n Dafinul-verde şi 
cât aş dori să calc şi eu pe pământ, ca voi! 

— Aş! Ce să cauţi tu? îi ziseră surorile. 

- la, să mă-ncerc, să fac şi eu ce-aţi făcut 
voi! 

— Ei haide, du-te şi tu! 

Se scobori dar din case şi, ajungând la 
poartă, zise şi ea ca surorile-i mai mari: 


— Deschide-te 
Dafin-verde, 

să lasă 
fată curată, 
de soare 
nevăzută, 
de vânt 
nebătută, 
pe pământ 
neumblată, 
de voinic 
nesărutată! 


Şi Dafinul se deschise, iar frumoasa se duse 
pâş-pâş până la cort. Gustă şi ea din bucate şi 
luă un pumn de sare. Dar... când să-l arunce prin 
tingiri, feciorul de-mpărat ieşi-ndată, o luă-n braţe, 
o sărută şi-i zise: 

- Aaa! Dumneata mi-ai tot sărat bucatele şi 
m-ai lăsat nemâncat de două zile! 

Fata se făcu roşie ca trandafirul şi-ncepu să 
tremure. ca varga de necaz şi de frică. In zadar 
feciorul de-mpărat se rugă de dânsa să rămâie 
cu el, că ea nu vru, ci plângând se-ntoarse la Dafin 
şi zise: 


— Deschide-te, 
Dafin-verde, 

să intre 
fată curată, 
de soare 
văzută, 

de vânt 
bătută, 

pe pământ 
umblată, 

şi de voinic 
sărutată! 


Vai! Dafinul nu se mai deschise! 

După tânguiri şi lacrămi nesfârşite, fu ne- 
voită să se-ntoarcă iarăşi la cortul feciorului de 
împărat. 

Câte fericiri şi câte dezmierdări nu gustară! 
Şi cu ce dor se iubeau unul pe altul! 

Dar vremea vremuia răpede, şi slujitorii 
aduseră aminte feciorului de-mpărat că e ziua 
când trebuia să plece cu vânatul, că-l aşteaptă 
părinţii şi logodnica, ca să facă nunta. 

Grozav se mâhni feciorul de-mpărat, gân- 
dindu-se c-are s-o părăsească; dar... logodna era 
logodnă şi nu putea să rămâie de ruşine. Mult se 

gândi şi se răzgândi ce să facă, ce să dreagă, şi 
la urma urmelor dete peste un plan. 

A doua zi, când se-ngâna ziua cu noaptea, 
feciorul de-mpărat se sculă binişor de lângă 
dânsa, îi lăsă-n braţe o pernă umplută cu tot felul 
de flori mirositoare, mai ales cu rozmarin şi cu 
calomfir, cum îl învățase sfetnicul lui de taină, şi 
porni cu toate gloatele şi cu tot vânatul. 

Dulce-i era fetii somnul dimineţii, şi cu per- 
na-n braţe dormi până după revărsatul zorilor. 
Când se deşteptă şi se văzu singură, plânse cu a- 
mar şi cu obidă de iubitu-i care-o lăsase şi — îne- 
cându-şi lacrămile — cânta, uitându-se la flori: 


Rozmarine, 
calomfire, 

cum m-aţi aromit 
şi m-aţi adormit? 
De drag domn 
m-afi despărțit! 


Ş-apucă o potecă prin pădure, aci plângând 
de ţi se rupea inima, aci cântând singurică: 


Rozmarine, 
calomfire, 

cum m-aţi aromit 
şi m-aţi adormit? 
De drag domn 
m-ati despărțit! 


Merse, merse şi iar merse, şi iată că — pe la 
sfârşitul pădurii — se-ntâlni c-un călugăr bătrân, 
bătrân, cu barba pân’ la genunchi şi cu toiagul în 
mână. 

- Bună ziua, moş călugăraş! Dar unde-ai 
mânecat! singur prin pădure? 

— Mă duc, tată, la mânăstire, că mâne e 
Sfânta Duminică. 

Şi, mai stând de vorbă cu dânsul, nu se 
putea opri să nu tot jelească şi să nu tot cânte: 


frozmarine, 
calomfire, 

cum m-aţi aromit 
şi m-aţi adormit? 
De drag domn 
m-ati despărţit! 


' A mâneca — a pleca (n. red.). 

Călugărul o-ntrebă de ce plânge şi de ce 
cântă astfel. Şi ea atunci îi povesti toate câte se 
întâmplaseră şi-l rugă să-i dea ei hainele lui ale 
negre şi trenţăroase în schimbul veşmintelor de 
aur de pe dânsa. Bătrânul nu vrea nicidecum să 
le primească, că hainele ei erau cu totul şi cu 
totul de aur; însă, înduplecat de rugăciunile ei, îi 
dete rasa, potcapiul şi toiagul, şi se despărțiră 
luându-şi ziua bună. 

După ce se-mbrăcă cu rasa călugărească 
şi-şi puse potcapiul până peste sprâncene, se 
acoperi bine la faţă şi, cu toiagul în mână, merse, 
merse, şi iar merse până aproape de curtea 
împărătească. Simţea ea că parc-o trăgea aţa. 

În deal era nuntă mare cu surle şi cu tobe, 
şi hori întinse, şi chiote, şi veselie, ca la o nuntă 
împărătească. Călugăraşul se opri în vale, la o 
fântână cu apă limpede, ca să se odihnească de 
drum şi, sub un paltin, să se adăpostească de 
arşiţa soarelui. 

Feciorul de-mpărat, cuprins de neastâmpăr 
- că, văz Doamne, şi pe el parcă-l trăgea aţa! — 
se plimba pretutindeni printre jucători, uitându-se 
mereu spre partea unde fusese la vânătoare. Şi 

când zări pe călugăraş viind din partea locului şi 
poposind la fântâna cu apă limpede, păşi către 
dânsul ca să-l ispitească despre ce văzuse şi 
despre ce auzise-n cale. 

— Ce să văz, fiule? N-am văzut nimic... dar... 
m-am întâlnit cu o fată tânără şi frumoasă, cu 
părul pân-la glezne, cu totul şi cu totul de aur... 

— Şi ce făcea, moş călugăraş, ce făcea? 

— Ce să facă, fiule? laca, plângea cu amar 
şi pribegea singură, cu faţa zgâriată de ramurile 
copacilor, plină de praf şi oropsită... 

= Şi ce zicea, moş călugăraş, ce zicea? 

— Ce să zică, fiule? laca, nu zicea nimic, ci 
rătăcea pierdută prin crânguri şi ofta, şi cânta, 
cânta... 

— Dar ce cânta, moş călugăraş, ce cânta? 

— Ce să cânte, fiule? laca, aşa cânta: 


fRozmarine, 
calomfire, 

cum m-ati aromit 
şi m-aţi adormit? 
De drag domn 
m-aţi despărțit! 

— Hiii, dar frumos mai povesteşti, moş 
călugăraş! Ci ia mai spune, ia mai spune! Ce mai 
zicea? 

— Ce să mai spui, fiule? Nu mai zicea nimic, ci 
singură, şi cu ochii la pământ, şi oftând din adâncul 
inimii, rătăcea printre copaci ca o altă fiară... 

- Dar ai cam obosit, moş călugăraş. la aide 
cu mine la-mpărăţie, că e nuntă mare, să te ospătez. 
Ţi-o fi foame şi ţi-o fi greu de arşiţa soarelui. 

Feciorul de-mpărat ajută unchiaşului să 
păşească şi, încet-încet, îl duse până la hori şi 
până la veseli, şi până la nunta-mpărătească, şi 
nu se-ndura să-l mai lase de lângă dânsul. 

Când veni vremea cununiei, feciorul de-m- 
părat stărui ca moş călugăraş să şază cu dânsul 
în teleguţă, că altfel nu merge la biserică. 

Tatăl şi muma miresei se minunară d-a- 
semenea-ntâmplare, dar feciorul de-mpărat nu 
vrea nici mort-tăiat să plece făr-de moş călugă- 
raş. | se făcu pe voie, că nu degeaba era el mire! 

Când se isprăvi cununia, se-ntoarseră toţi 
acasă, după obiceiul nuntilor; iar când fu la masă, 
să mănânce mirele şi mireasa dintr-un ou, feciorul 
de-mpărat nu vrea să-ntingă până n-o mai cânta 
un cântecel moş călugăraş. 

Mireasa, şi tat-su, şi mă-sa, şi-mpăratul cu 
împărăteasa se supărară, că — văz Doamne! — 
de unde mai venise şi moşneagul ăla de călugăr, 
ca să le strice cheful şi veselia? Dar ginerele o 
ținea-ntruna cu cântecul lui moş călugăraş. 

Atunci fata măiastră, nemaiputându-şi 
stăpâni focul şi obida, îşi lepădă rasa cea zdren- 
ţăroasă şi, clătinând din cap, potcapiul îi căzu jos, 
iar pe umeri şi pe spate i se răsfiră, ca o leasă, 
păru-i cu totul şi cu totul de aur. Şi rămase fata 
frumoasă şi luminoasă, ca ozână din Dafin-verde! 

Feciorul de-mpărat sări într-o clipă de şi-o 
luă-n braţe şi zise: 

- Tată şi mamă, asta mi-e ursita! 

Ş-o aşeză lângă dânsul, şi se cunună cu 
ea, şi făcu nuntă mare după legea domnilor ş-a 
împăraţilor şi trăiră până mai ieri-alaltăieri. 

M-aflam şi eu p-acolo, cărând apă cu ciurul; 


d-aia-ncălecai p-o şa 
şi vă spusei 'mneavoastră-aşa! 


C. RĂDULESCU-CODIN 


Ciobanul fără frică 


A FOST ODATĂ ca niciodată: a fost odată, 
demult, demult, pe când lupul era oier şi ursul 
cimpoier. 

A fost, în creierii munţilor, un cioban care îşi 
ducea viaţa de azi pe mâine, cu oiţele lui, cum da 
Dumnezeu. 

Da' într-o zi, ce i-a venit? | se tot urâse cu 
paza oilor şi s-a hotărât să plece şi el în lumea 
largă, să-i vază minunile. 

Aşa, dimineaţa, şi-a strâns oiţele, le-a pupat 
şi, cu mare părere de rău, s-a despărţit de ele şi 
de câini. Şi-a luat doar cavalele şi fluierele, cu 
care făcea de răsunau munţii, şi a plecat. 

Du-te, du-te; du-te, du-te... până a dat deo 
poartă de cetate, ferecată numai în aur. Începu 
să bată cu putere şi fără sfială. 

— Ce cauţi aici, băiete, şi cine eşti? îi zise 
atunci un moş bătrân şi cu păru' până la brâu, 
ieşind din cetate. 

— Eu sunt ciobanul fără frică, răspunse 
voinicul. 

- Aşa? zise moşul. Încearcă, dar, de intră la 
mine şi, aici, oi vedea eu dacă, în adevăr, eşti 
fără frică. Că, vezi tu, băiete, eu, dacă n-aş fi fost 
un om şi jumătate, de mult m-aş fi dus pe copcă 
aici. 

Şi intră ciobanul în cetate; dar n-apucă el 
să se dea în vorbă mai de una, mai de alta... că 
ce să-i vadă ochii ciobanului? 

Un vrăjitor, cu o ceată de oameni înarmaţi, 
se repeziră asupra unchiaşului, şi dă-i şi dă-i! Dar 
nici el nu se lăsă mai pe jos şi izbea în dreapta şi 
în stânga, pe cine nemerea. 

Şi, ce spun eu? Nici ciobanul nu sta cu 
mâinile în sân, ci croia fără milă pe oricine neme- 
rea... aşa că moşul îi răzbi pe toţi şi se duseră ăia 
unde a dus mutu' iapa. 

Atunci moşul, obosit, intră în casă. 

Ciobanul însă se ascunse, să vadă ce-o să 
se mai întâmple. 


35 


Atunci, odată se pomeneşte cu o babă 
urâtă-urâtă... avea o morişcă ş-o găleată şi cu 
ele începu să învie pe oamenii omorâţi de 
unchiaş. 

„Acu-i acu!“ se gândi ciobanul şi iese din 
ascunzătoare binişor... Apoi, cu un cuţit lung, dă 
o dată, aşa de puternic, că retează capul babei. 
Pe urmă, luă morişca cu găleata şi plecă la 
unchiaş. 

Ei, cine poate povesti bucuria unchiaşului, 
când îi văzu isprava? 

— Ah, ah! Ştii ce bine mi-ai făcut, băiete? 
Baba aceea era duşmanul meu de moarte. De 
multă vreme purta ea luptă cu mine şi totdeauna 
ieşeam biruitor. Dar aveam parte să mă bucur de 
izbânda mea? Că venea şi învia oamenii omorâţi 
de mine, şi apoi bătaia noastră începea de la cap 
şi niciodată nu mai avea sfârşit. Acu’, pentru binele 
ce mi-ai făcut, haide, spune-mi cu ce să te 
mulţumesc? Vrei să-ţi dau atâta aur şi argint cât 
ai putea să duci? 

- Nu! Că aurul şi argintul multă râvnă aţâţă. 
Dă-mi mai bine aceşti câini! 

Şi-i arată. 

— Ah! Aceştia sunt cei mai buni prieteni ai 
mei şi nu ti-i pot da. 

— Dacă nu, atunci sunt silit să plec cu mâna 
goală. 

— Nu, nu, zise unchiaşul. Nu vreau să pleci 
nemulţumit. lacă, îţi dau câinii şi-ţi dau şi şuie- 
rătoarea asta. De câte ori te-i vedea în mare 
primejdie, să şuieri în ea. 

Atunci, ciobanul luă cele dăruite de unchiaş 
şi plecă la drum, cale lungă. Merse el ce merse, 
o zi, două, trei, până când, iată, sosi la o răspântie 
din care plecau două drumuri: unul era curăţit 
bine, iar altul era necurăţit. Şi, lucru de mirare, 
toţi mergeau pe drumul cel mărăcinos. 

— Măi, măi! Ce să fie asta? zise el şi începu 
să râză. 

Ba râdeau şi câinii. Da' un cârciumar, care 
era la marginea drumului, îi grăi: 

— Fă şi tu, băiete, ca şi ceilalţi oameni. 

— De ce? 

— Apoi, drumu' cel curăţit este al unui uriaş; 
ăla omoară pe oricine o trece pe el. 

— Aşa? Află, însă, că tocmai pe acest drum 
am poftă să merg, zise ciobanul. 

Şi plecă pe drumul cel curăţit. Merse ce 
merse, până la un loc. Aci, iată un uriaş, să te ia 
frigurile când l-ăi vedea, învârtea un buzdugan 
de oţel în mână: 

— Bine-ai venit, băiete! zise el cu un glas ca 
din fundul pământului. Spune-mi cine eşti şi ce 
cauţi pe-aici, în împărăţia mea? 

— Sunt ciobanul fără frică şi am venit să-ţi 
văd vitejia, zise voinicul, şi când grăi astea, făcu 
o săritură aşa de tare, că se pomeni în pieptul 
uriaşului. 

Atunci, uriaşul o cam băgă pe mânecă şi, 
aruncându-şi ochii la câinii ciobanului, zise: 

— A! Ştiu eu în ce te razimi. Da' ca să văd 
dacă în adevăr eşti fără frică, dă-mi mie câinii. 

— Bine, deci! Cearcă de te du cu ei înainte, 
că viu şi eu pe urmă, zise ciobanul. 

Atunci, uriaşul atât aşteptă. 

Luă câinii şi se duse de-i închise într-o 
scorbură făcută într-un stei' de piatră, şi puse 
zece lacăte la uşă. 

— Să mai ieşiţi d-aici, când v-oi scoate eu! 


! Stei — colţ (ascuţit) de stâncă (n. red.). 

Apoi ieşi la poartă şi, văzând pe cioban, 
începu să râdă: 

— Sâc, băiete! Mai ia-ţi câinii dacă mai ai de 
unde! 

— Văd şi eu că am fost prost de m-am în- 
crezut în tine! zise ciobanul. 

Dar n-apucă să sfârşească aceste vorbe, 
că odată se pomeni cu namila de uriaş că îl luă 
de chică şi-i zise: 

— Aid' sus colea, că am gătit o spânzurătoare 
să zaci totdeauna în ea. 

- Bine, zise ciobanul plângând, da încailea 
lasă-mă să mă pregătesc, şi să mă jelesc. 

= Te las, dar mai repede, că n-am vreme de 
aşteptat. 

lar ciobanul băgă mâna în buzunar, scoase 
şuierătoarea şi începu, nene, să şuiere jalnic şi 
lung. 

Atunci, ce să vezi dumneata? 

Minune, nu alta! 

Veneau câinii, săracii, în fugă, de le scă- 
părau picioarele, la stăpânul lor. Uriaşul atunci 
începu să tremure, iar ciobanul zise câinilor: 

— Pe el, copiii mei! Sfâşiaţi-l! 

Şi, într-o clipă, trupul namilei fu făcut mii 
de bucăţi. 

Aşa! Atunci, băiatul luă numai un cal, din tot 
ce avusese uriaşul, şi avu grijă ca pe celelalte 
lucruri să le lase în paza hangiului. Pe urmă 
încălecă pe cal şi plecă. 

Merse el şi merse, cale lungă să-i ajungă, 
până sosi la un oraş. Aci, băgă ciobanul de seamă 
că toate casele erau văpsite cu negru. Ciobanul 
începu să ispitească încoa şi încolo: 

— Care e pricina de sunt casele cernite? 

— Ehe, flăcăule! îi răspunse un unchiaş. 
Mare foc şi jale e pe noi! lacă, la marginea 
oraşului, îşi are culcuşul un balaur năprasnic şi 
ăsta, pe fiecare zi, mănâncă câte un om. Astăzi e 
rândul fetei împăratului. 

— Bine, frate, zise ciobanul, din atâta lume, 
nu s-a putut găsi măcar un om care să omoare 
această lighioană? 

— lacă, nu s-a găsit! Şi e un prăpăd, şi o 
sărăcie, şi plâns, şi jale în tot poporul! 

Ciobanul, când auzi, îşi luă câinii şi plecă 
spre marginea oraşului, acolo unde era namila. 
Şi acolo, ce să-i vază ochii? 

lacă o trăsură mândră, şi în ea, ştiţi cine? 
Chiar împăratul cât era de împărat, îşi aducea la 
moarte singura lui copilă. 

O dete măria-sa jos din trăsură, lângă locul 
unde venea şarpele, îşi luă ziua bună, cu inima 
strânsă de durere, şi plânse, plânse săracul, de 
ar fi mutat şi munţii din loc. Ar fi dorit atunci 
împăratul să fie omul ăl mai sărac şi mai de rând, 
numai să nu sufere această moarte a fie-si. 

Auzi colo! Ce împărat mai era el, dacă 
singur-singurel îşi aducea la moarte fetiţa — trup 
din trupul lui şi sânge din sângele lui? 

Nu-i vorbă, făgăduise el aceluia care i-o va 
scăpa de moarte jumătate din împărăție şi pe fiică- 
sa de nevastă, dar degeaba cercetase, că nimeni 
nu se aflase. 

Aşa. 

Dar, după plecarea împăratului, ciobanul 
se apropie de fată, care plângea cu glas de foc, 
şi-i grăi: 

- la taci din gură, fată hăi, şi nu mai plânge, 
că-i fac eu de petrecanie balaurului! 

— Aoleu! zise fata. Fugi de-aci, tinere, că te 
mănâncă şi pe tine şi e păcat să intri de acum în 
pământ. 

Da' abia sfârşi de vorbit, că iacă balaurul... 
avea cinci capete şi venea, venea, vărsând văpăi 
de foc pe nări. 

Şi să nu socotiți că era mai mic! 

Era o namilă de care se cutremura pă- 
mântul şi era atât de fioros, că-ţi îngheţa sân- 
gele în vine de frică. 

Să fi văzut acu' bucurie pe balaur, când zări 
doi inşi la locul de pierzare, în loc de unul! Dar 
nu-i ţinu mult bucuria, că ciobanul nu ştia ce e 
frica şi odată strigă câinilor: 

- Pe el, câinişorii mei! Împărțiţi-l cum ştiţi 
voi mai bine! 

Şi atunci, nici praful nu s-a ales din balaurul 
cel înfricoşat. Ciobanul, fără să se sinchisească 
de tot ce se întâmplase, se plecă şi luă limbile 
namilei de le băgă în buzunar; iar fata, de mare 
bucurie, scoase colanul ei de la gât şi-l puse la 
unul din câini. 

Apoi, sta aşa, mititica, şi doar aştepta ca 
ciobanul să vie s-o ia de mână şi s-o ducă la 
împărat, tatăl ei, căruia să i-o ceară de soţie şi să 
mai ceară şi jumătate din împărăție, cum fă- 
găduise. 

Dar, nici vorbă de-astea. Flăcăul se plecă 
numai de o sărută dulce şi o îmbrăţişă, apoi plecă 
iar la drum... Du-te şi du-te! 

Aşa! 

Acum, să ne întoarcem tot la locul unde era 
fata şi să vedem ce s-a mai întâmplat. 

Era pe-acolo un boier, care zicea că venise 
tot să omoare balaurul; dar sosise atunci când 
balaurul era trecut pe ceea lume. Văzând el 
isprava făcută de altul şi dorind să ajungă împă- 
rat, iese înaintea fetei, care se sculase şi plecase 
spre casă: 

- Cine te-a scăpat, fată, de la balaur? întrebă 
el curios. 

- lacă! Flăcăul ce se vede încolo spre 
răsărit, cu nişte câini după el. 

— Minti, fată, că eu te-am scăpat. De nu mi-i 
jura că ai să spui împăratului că eu te-am scăpat, 
paloşu' ăsta al meu are să-ţi răpuie capul. Ai 
înţeles? 

— Am înţeles! zise biata fată, plângând că 
tot nu se isprăviseră suferinţele ei, şi jură pe 
numele unei bunice a împăratului că aşa va 
spune, cum îi cerea boierul. 

Aşa. 

Şi plecară spre curţile împărăteşti. 

Împăratul, când văzu pe fie-sa că vine 
teafără, adusă de boier, nu mai putu de bucurie. 
Îi luă pe amândoi, le făcu un palat mândru şi puse 
soroc de nuntă. Şi toată lumea era veselă, numai 
biata fată plângea şi suspina câte o dată... fără 
însă s-o vadă ai împărăției. 

Acv’ veni şi ziua nunţii. 

Dar ciobanul era şi el pe-acolea, prin apro- 
piere, la o cârciumă. 

Cârciumăreasa, n-are de lucru: 

- Ce mult aş da, zise ea, să mănânc din 
bucatele ce se pun întâi la masa împăratului! 

- Păi, e lucru uşor, zise ciobanul. 

Apoi luă un petec de hârtie, scrise câteva 
vorbe şi-l dete câinelui cu colanul, să-l ducă miresei. 

Şi ce să vezi dumneata? Câinele se duse 
drept în odaia miresei şi-i puse biletul pe genunchi. 

Fata, când văzu biletul, bucuria ei: luă o 
farfurie, puse bucate, le legă bine şi le dete câinelui. 

- Mare minune! zise cârciumăreasa, când 
văzu câinele aducând bucatele cerute. 

Da' mai stând oleacă, iar zise: 

— Aş da mult cu multul să gust şi din al doilea 
fel de bucate ce s-or pune la masă! 

— Lesne şi asta! zise ciobanul şi iar trimise 
câinele de-i aduse. 

Da' acum, împăratul băgă de seamă. 

Chemă pe un slujitor şi-i spuse: 

-— la vezi, măi omule! Ce este de tot vin nişte 
câini care aduc bilete miresei? Şi apoi, cui dă ea 
bucatele? 

Apoi, cercetând-o pe fată, ea răspunse: 

— Un gust am şi eu, tată, în ziua nunţii mele. 
Lasă-mă să mi-l împlinesc! 

Şi împăratul tăcu, dar, pe ascuns, pândea 
şi el, şi sluga. Sluga văzu tot şi dete fuga de spuse 
împăratului tot, tot. 

Repede, măria-sa încălecă pe cal şi se luă 
după câine, până ajunse în cârciuma unde era 
ciobanul. 

— Ce drept ai tu, măi băiete, să mănânci din 
bucatele mele? 

— Am, măria-ta, am şi eu un drept, încă mult 
mai mare decât ginerele măriei-tale. 

— Aşa? Atunci, aid' de ospătează împreună 
cu noi şi cu nuntaşii. 

— Bine, măria-ta. 

Şi încălecară amândoi şi plecară la palat. 

Da' acolo, ce să-i vază ochii împăratului? 
Pe boier îl apucară, măi nene, frigurile. lar cio- 
banul, ca să-l mai îngălbenească o toană şi să-şi 
arăte drepturile, scoase colanul şi limbile bala- 
urului. 

li! Un cuţit să-i fi împlântat în inimă împă- 
ratului şi nu da sânge! Aşa se cătrăni de rău, când 
văzu viclenia boierului! În clipă, porunci măria-sa 
să aducă doi cai sălbateci, şi de coadele lor să 
lege pe boier, ca să piară cum e mai rău. 

Dar boierul căzu atunci la picioarele cio- 
banului: 

- lartă-mă, flăcăule, şi roagă şi pe împărat 
să mă ierte! 

Şi ciobanul, milos, se rugă. Atunci, boierul 
fu dat pe apă şi dus în pustietăţi, să nu i se mai 
ştie de ştire. Apoi începu iar nunta, mândră şi 
vestită, cum n-a mai fost pe lume! 

Măre! Să fi văzut ce bine le sta tinerilor! 
Frumoşi ca soarele, rumeni la faţă ca bujorul, 
voinici şi chipeşi... şi apoi, unul milostiv şi 
îndurător, iar celălalt, bun, dar fără frică! 

Şi a ţinut veselia şi petrecerea o lună 
încheiată. Şi la masă am fost, de am băut şi am 
mâncat şi eu. Pe urmă... 


Încălicai p-o şa 

şi vă spusei aşa; 

apoi, venii călare p-o viespe 

şi-o lăsai la dumneavoastră-n iesle. 
Du-te dumneata, boier jupân, 

să-i dai şi ei niţel fân! 


PETRE ISPIRESCU 


Broasca ţestoasă cea fermecată 


A FOST ODATĂ ca niciodată etc. 

A fost odată un împărat, şi el avea trei feciori. 
Când le-a venit şi lor vremea de însurătoare, le-a 
zis împăratul: 

— Dragii mei copii, v-aţi făcut mari, mergeţi 
de vă căutaţi ursitele, ca să intraţi şi voi în rândul 
oamenilor. 

- Vorbele tale, tată, sunt pentru noi porunci, 
răspunseră copiii şi, după ce îi sărutară mâna, se 
gătiră care mai de care să plece mai curând. 

Fiul cel mare se îmbrăcă cu hainele ce le 
avea el mai bune, luă oaste cu dânsul şi bănet 
de-ajuns. 

Mergând spre răsărit, ajunse la curtea unui 
împărat care avea o fată, singură la părinţi. O peţi 
de la tatăl ei, împăratul, şi învoiala se şi făcu. 

Asemenea şi cel mijlociu, după ce se dichisi 
şi el cum ştiu mai bine, plecă şi el spre apus. 
Ajunse şi el la curtea unui alt împărat, carele 
asemenea avea o fată. Făcură vorba, şi iute, iute, 
se logodi şi el cu dânsa. 

Pe fiul cel mai mic, însă, nu-l trăgea inima a 
pleca în peţit. Dară n-avu ce-şi face capului, căci 
tată-său îl trimitea întruna să caute a se căpătui 
şi el. Luă şi dânsul nişte haine, numai să nu zică 
nescine că nu s-a gătit, şi de cheltuială ce pe apă 
nu curge, şi plecă şi el, ştii, cam în dorul lelii. 

Dară unde să se ducă? Nici el, iacă, nu ştia. 
Mişca şi el picioarele a lene, unul după altul 
înaintea lui, numai să zică şi el că umblă, apucă 
pe o cărare ce întâlni în cale, şi merse pe ea, fără 
să-şi dea seama unde se duce. Când, ce să vezi 
d-ta? Poteca pe care apucase îl scoase drept la 
un eleşteu mare. În cale văzu o nuia lungă de 
alun pe care o luă aşa, de florile mărului, fără să 

„ştie ce are să facă cu dânsa. 

Ajungând pe marginea eleşteului, se aşeză 
şi el acolo jos şi, privind cu nedomirire, ia aşa 
numai ca să zică şi el că face ceva, bălăcea cu 
nuiaua prin apă şi făcea haz cum sar stropii de 

apă când o lovea. Apoi începu a cugeta. El 
vedea că fiecare strop de apă, când pica înapoi 
în matcă, se face câte un arman (cerc) împre- 
jurul lui, şi de ce merge se măreşte, până ce 
intră iarăşi în sânul matcei de unde a ieşit, fără 
mai pe urmă să se cunoască nici locul unde a 
picat stropul, nici întinderea armanului din jurul 
lui, ci totul rămânea ca mai-nainte, adică faţa 
apei lucie ca o oglindă. 

El era dus cu gândurile. Se uita şi nu mai 
vedea, tot da cu nuiaua în apă, şi nu ştia ce făcea. 
Nu mai simţea dacă este. Când, iată că o broască 
țestoasă ieşise pe luciul apei şi se uita galeş la 
dânsul; unde lovea el cu nuiaua şi unde se 
deschideau talazurile care înconjurau vârful 
nuielei, acolo, ţâşt! şi dânsa, şi ochii de la dânsul 
nu şi-i mai lua. 

Se uita la dânsul parcă să-l soarbă cu 
privirea. Dară el nu vedea, nu auzea. Atâta era 
de dus cu minţile. 

În cele din urmă, cum, cum, băgă de seamă 
că o broască țestoasă se ţine după vârful nuielei 
lui. Se uită şi el la dânsa şi parcă îi zicea inima 
ceva; dară nu pricepu nimic. 

Când se trezi bine din cugetările lui, văzu 
că soarele dă în asfinţit. Se sculă binişor, fără să-i 
pese de ceva, şi se duse acasă. 

A doua zi iarăşi aşa făcu, fără să-i ples- 
nească prin cap ceva şi fără să-şi mai aducă 
aminte că plecase în petit. 

A treia zi, cum se sculă, plecă iarăşi la 
marginea eleşteului. Pasămite îl trăgea aţa la 
ursita lui. 

Şi cum sta el acolo şi se juca cu nuiaua în 
apă, iară broasca țestoasă îi tot sărea pe dinainte 
şi se uita la dânsul cu dor, îşi aduse aminte la 
urma urmelor că el era plecat în petit şi că fraţii 
lui era a se întoarce a doua zi cu logodnicele lor. 

Tocmai când voi să se scoale şi să plece 
spre a merge să-şi încerce şi el norocul, iată că 
broasca ţâşti! o dată; iară el îşi aruncă ochii la 
dânsa mai cu băgare de seamă. Se uită drept în 
ochii broaştei şi simţi un nu ştiu ce, colea la 
inimioară, pare că îl săgetase ceva. Şezu iarăşi 
jos. Ar fi voit să plece, dar parcă îl pironise cineva 
locului. Mai voi el să facă ceva cumva, aşa ca să 
se depărteze, dar în deşert. Picioarele nu i se 
mai mişcară, ca şi când ar fi fost butucite. 

Se miră de astă lâncezeală. Şi, mai arun- 
cându-şi căutătura la broască, văzu ochii ei — pare 
că străluceau de un foc ce simţea că îl atinge. 
Atunci îşi luă inima în dinţi şi strigă: 

— Asta să fie logodnica mea? 

- Îţi foarte mulţumesc, dragul meu iubit, îi 
răspunse atunci broasca. Cuvântul tău a sfărâmat 
toate farmecele ce mă ţineau înlănţuită. Tu eşti 
ursitul inimii mele, pe tine te voi urma până voi 
avea viaţă în mine. 

Se sperie oarecum fiul de împărat când auzi 
pe broască vorbind. Ar fi rupt-o d-a fuga; dar graiul 
ei cel dulce şi viersul cu lipici ce avea îl făcu să-i 
rămâie tălpile lipite de locul unde sta. 

Broasca se dete de trei ori peste cap şi se 
făcu o zână gingaşă şi plăpândă, şi frumoasă cum 
nu se mai afla sub soare. Îi venea flăcăului, de drag, 
să o soarbă într-o lingură de apă. Dară se opri şi nu 
făcu nici o mişcare, ca să nu supere ori să 
îndărătnicească pe zână a veni după el; căci simţi 
că, de aci înainte, fără dânsa nu va putea trăi. 

Se puseră la vorbă, şi nici ei nu ştiau ce 
vorbesc. Aci începeau una, aci lăsau alta, până 
ce se pomeniră că amurgise. Şi fiindcă a doua zi 

era să vină fraţii cu logodnicele lor, spuse zânei 
că se duce să înştiinţeze şi el pe tătâne-său că o 
să-şi aducă şi el logodnica. 

Broasca intră iarăşi în eleşteu, iar dânsul 
plecă la curtea împărătească. Mergea el, dar pare 
că-l tot oprea cineva în cale. | se părea că-l trage 
cineva de la spate de haine. El se tot întorcea de 
se uita înapoi. Nu vedea nimic; însă el îşi tot 
întorcea capul şi se uita. Noroc că i se scurtase 
calea şi ajunse acasă, căci, de ţinea drumul mai 
lung, te miră de nu rămânea cu gâtul strâmb de 
atâta uitat înapoi. 

Dacă ajunse şi găsi pe toţi ai lor adunaţi la 
tatăl său, începu să le povestească şiretenia celor 
ce i se întâmplase. Când ajunse să le spuie că a 
zis broaştei: „Tu. să fii logodnica mea“, toţi se 
umflară de râs deodată şi începură a-l cam lua 
peste picior cu vorbe în doi peri şi cu glume 
nesărate. Vru el să le spuie cine a fost broasca, 
dară nu-i deteră răgaz, căci îi luau vorba din gură 
şi-l cam dedeau în tărbăceală cu graiuri care mai 
de care păcălitoare. 

Dacă văzu, tăcu din gură şi înghiţi ruşinea 
ce-i făcură fraţii înaintea tatălui său. Se gândi el: 

„Acum, o mie de vorbe un ban nu fac. Lasă, îşi 
zise el, să vedem, că cine râde mai la urmă râde 
mai cu folos“. 

A doua zi, fiecare flăcău zbura cu logodnica 
sa. lară împăratul puse de împodobi palaturile şi 
cetatea cât se putu mai frumos, ca să-şi pri- 
mească nurorile. Oamenii umblau cete-cete prin 
cetate, ca în zi de sărbătoare, ostaşii se gătiră ca 
de alai, până şi copiii se veseleau de veselia 
împăratului. 

Veniră unul după altul feciorii cei mai mari 
ai împăratului, cu logodnicele lor. Ce e drept, şi 
ele erau frumoase, hainele pare că erau turnate 
pe dânsele. Fiecare îşi adusese zestre în- 
semnată: robi, cai, căruţe ferecate; şi le primise 
împăratul cum se cuvine împăraţilor şi fiilor de 
împărați. 

Ei, dacă se adunară la un loc, aduseră vorba 
iarăşi despre broasca fratelui lor cel mai mic şi 
începură împreună cu logodnicele lor a grăi 
despre dânsul cam în dodii. 

Îi tinu de rău tatăl lor; căci, deh, orice s-ar 
zice, fiu îi era şi ăl mic, şi îl durea la inimă când îl 
luau în râs; dară toate fură în deşert; căci, deşi 

nu mai vorbeau de rău aievea în faţa împăratului, 
pe din dos însă îşi băteau mendrele cum voiau, 
îşi dădeau coate de râdeau, şi chiar se vorbiră 
amândoi fraţii cu logodnicele lor să facă pe fratele 
lor cel mai mic de râs şi de ocară, când va veni 
cu broasca ţestoasă înaintea împăratului. 

Fiul cel mic al împăratului dacă se duse şi 
el să-şi aducă logodnica, broasca cea ţestoasă 
ieşi din eleşteu la dânsul, se dete de trei ori peste 
cap şi se făcu om ca toţi oamenii. Vorbiră ce 
vorbiră, apoi fiul împăratului îi zise să se gătească 
să meargă. Atunci ea îi răspunse: 

— Dragul meu logodnic, trebuie să ştii că şi 
eu sunt fată de împărat, şi încă fată de împărat 
mare, şi avut, şi puternic. Dară blestematele de 
farmece ne-au acoperit palaturile cu apa aceasta 
murdară, împărăţia ne-a fost răpit-o duşmanii, şi 
pe mine m-au făcut precum m-ai văzut. 

Vorbele ei mieroase, viersul ei plăcut, de pare 
că te ungeau la inimă, nu altceva, zăpăcise oarecum 
pe bietul fecior de împărat; dară ţinându-şi firea 
şi nepierzându-şi cumpătul, el îi mai zise: 

— Lasă astea acum. Odată dacă te-am ales, 
tu eşti a mea, zică lumea ce va vrea. Găteşte-te, 

îţi zic; şi aidem, că ne aşteaptă tatăl cu fraţii mei 
şi cu cumnatele mele. 

- La noi este obiceiul, adăugă zâna, ca 
înainte de a merge la cununie să ne îmbăiem. 

- Ne vom îmbăia la palaturile tatălui meu, 
răspunse el. 

— De ce să mai facem pe acolo tevatură; să 
ne îmbăiem aci. 

Şi făcând un semn cu mâna, apa eleşteului 
se trase într-o parte şi într-alta, şi în locul lui se 
văzură nişte palaturi strălucite de podoabe, încât 
la soare te puteai uita, dară la dânsele ba. Aurul 
cu care erau poleiţi stâlpii şi ciubucele de pe lângă 
streaşină licărea de-ţi lua ochii. 

Zâna luă de mână pe fiul împăratului şi intră 
în palat. Vezi că el rămăsese cu ochii bleojdiţi, ca 
unul ce nici dânsul, deşi era fecior de împărat, nu 
mai văzuse asemenea scumpeturi. Şi fiind băile 
gata şi apa încropită numai ca laptele când îl 
mulge de la oaie, intrară fiecare în câte o baie şi 
se îmbăiară. 

Fiul împăratului nu cuteza să calce pe par- 
doseala băii şi pe velinţele cele de mare preţ ce 
erau aşternute prin palat, de milă să nu le strice 
frumusețea. 

Baia era pardosită cu tot felul de marmură 
lustruită şi adusă din meşteşug, aşa încât 
închipuia fel de fel de flori, de păsări şi câte 
nagode' toate. Apa ciuruia din ţevi aurite şi o lua 
cu năstrape? şi cu căuşe de aur. Ştergarele erau 
de mătase şi în țesătură cu fir de cel bun şi cu 
mărgăritare. 

După ce ieşiră din baie şi se îmbrăcară, 
trecură prin grădină, unde mirosul florilor îi îmbăta. 

Zâna porunci şi trase la scară o căruţă 
ferecată în aur, cu patru telegari de mâncau foc. 
Căruţa era împodobită cu pietre nestemate, de 
sclipeau în faţa soarelui ca cine ştie ce lucru mare. 

Ei se urcară. 

Cum se puse el lângă dânsa, un luceafăr 
se aşeză pe fruntea ei, şi aşa strălucea, de orbea 
pe cei ce se uitau asupra dânşilor. Amândoi erau 
îmbrăcaţi cu nişte haine scumpe şi foarte 
frumoase. 

Caii porniră. Dar zburau de parcă n-atingeau 
pământul, iar nu că mergeau. Într-o clipă ajunseră 


' Nagode — minunăţii (n. red.). 


2 Năstrapă — vas (de băut), cană (n. red.). 

la împăratul, tatăl băiatului, care îi aştepta şi se 
ciudea de atâta întârziere. 

Când îi văzură, toţi înţeleseră că aceasta 
era o femeie de pe alte tărâmuri şi lăudau pe fiul 
de împărat pentru o aşa nimerită şi neaşteptată 
alegere. 

Fraţii cei mari o mâlciră!, văzând atâta 
frumusețe şi atâta bogăţie. Mai mare strălucire 
ca aceasta nu se mai văzuse sub soare şi pe la 
dânşii până atunci. Începură a-şi da coate, a-şi 
veni în cunoştinţă şi a se căi de râsul ce făcuseră 
de fratele lor. 

Împăratul nu mai putu de bucurie când văzu 
că fiul său cel mai mic îi aduce în casă minunea 
minunilor. Zâna se purtă cu mare bună-cuviinţă, 
şi vorbi astfel încât robi toate inimile. Oaspeţii 
nu-şi mai luau ochii de la dânsa şi urechile lor nu 
mai ascultau alte vorbe decât vorbele ei, că mult 
erau cu lipici. 

Fiii cei mari ai împăratului povăţuiră pe 
logodnicele lor ca să facă şi ele tot ce va vedea 
pe zână că face, şi la cununie, şi la masă. 


1 A mâlci — a amuţi, a încremeni (n. red.). 

Împăratul îşi împlini pofta inimii lui. El dorise, 
vezi, să-şi cunune toţi copiii într-o zi, şi aşa şi făcu. 
Era vesel împăratul, pentru aceasta, cât un lucru 
mare. După ce se cununară fiii împăratului cu 
logodnicele ce-şi aleseseră fiecare, se prinseră 
în horă şi jucară, ca la nunta unui împărat. Ceilalţi 
jucau, nu jucau, dară zâna, când juca, părea că 
n-atinge pământul. 

Lumea privea şi i se umplea inima de mân- 
drie, căci fiul cel mic al împăratului lor adusese o 
aşa zână să o domnească. Oamenii se luau la 
prinsoare că nici în cer nu se găsea o mai mare fru- 
museţe ca aceea ce aveau ei dinaintea ochilor lor. 

Între acestea veni seara şi se puse o masă 
de-alea împărăteştile. Împrejurul mesei împă- 
răteşti, o mulţime de alte mese erau puse pentru 
boierime, pentru negustorime şi pentru prostime. 

Se puseră la masă. Nurorile cele mari ale 
împăratului ţineau ochii ţintă la zână, să vadă ce 
face ea ca să facă şi ele, după povata soţilor lor. 

Zâna, din fiecare fel de bucate ce se aducea 
la masă, lua câte niţel şi băga în sân. Asemenea 
făcură şi cumnatele ei. Mâncară şi se veseliră cât 
le ceru inima. 

Când se sculară de la masă, zâna se duse 
la împăratul socru, îi sărută mâna, îi mulțumi, şi 
scoțând din sân, de unde băgase bucatele, un 
mănunchi de flori bine-mirositoare, i-l dete ca 
semn de iubire fiască. 

Odată se umplu locul de un miros aşa de 
frumos şi străin, cum nu mai mirosiseră oamenii 
locului aceluia. Atunci, toţi într-o glăsuire strigară: 

-— Să ne trăiască doamna şi împărăteasa 
noastră! 

lară ea, fără a se mândri, se trase dinaintea 
împăratului cu totul smerită şi se aşeză lângă 
soţiorul ei. În calea ei începu a curge de printre 
încreţiturile hainei sale mărgăritare, de umplu 
locul. lară mesenii, cu buni, cu proşti, se plecară 
şi le adunară. 

Ducându-se şi nurorile cele mai mari ale 
împăratului să-i mulţumească, îi sărutară şi ele 
mâna. Când voiră însă a scoate şi ele din sân ce 
puseseră în timpul mesei, băgară de seamă că 
hainele lor sunt murdare şi terfelite de bucate, 
încât nu mai semănau a haine puse pe om, ci a 
alte dihănii, şi se făcu un râs de mila lor în toată 
nunta, încât plecară umilite în cămările lor ca să 

se schimbe, fiindcă nu mai era chip a mai sta aşa 
îngălate la nuntă. 

Atunci mulţimea cu mic, cu mare, şi împă- 
ratul împreună cu dânsa strigară într-un grai că 
aceşti soţi să-i domnească de aci înainte. 

Împăratul se cobori din scaun şi se urcă fiul 
cel mic cu soţia sa. 

Această împărăteasă, cu rostul ei cel blajin, 
cu purtarea cea cumpătată, se făcu de o iubiră 
până şi cumnatele ei. lară fiul împăratului, cu 
agerimea minţii lui, cu înţelepciunea cea firească 
şi cu poveţele împărătesei, soţia lui, domni în 
pace, în linişte şi în veselie toată viaţa lui. 

Eram şi eu p-acolo. Şi fiindcă am dobândit 
şi eu un os de ros, mi-am pus în gând să vă 
povestesc, boieri dumneavoastră, lucrurile care, 
de s-ar crede, m-ar da de minciună; şi încălecai 
p-o şa etc. 


Ciobănaşul cel isteţ 
sau ţurloaiele blendei 


A FOST ODATĂ ca niciodată etc. 

A fost odată un împărat şi o împărăteasă. 
Amândoi erau oameni de treabă şi frumoşi. Ei se 
iubeau, nevoie mare! Dară erau tot mâhniţi şi 
amărâţi că nu făceau copii. Toate leacurile ce 
luase împărăteasa de pe la vraci şi vrăjitoare nu-i 
folosiseră întru nimic. 

Împăratul şi împărăteasa se puseră pe post 
şi pe rugăciune, cu gând ca doară îi va asculta 
Dumnezeu şi le va da şi lor un copil. După trecere 
de câteva zile, într-una din seri, când petrecură 
ei o parte din noapte rugându-se mai fierbinte, 
se culcară şi mai târziu. Cum puseră capui pe 
perină, adormiră îndată, parcă-i lovise cineva cu 
muchea în cap. Nu trecu mult şi împărăteasa dete 
un țipăt, răsărind din somn. 

- Da' ce ai, draga mea împărăteasă, zise 
împăratul, de ţipi aşa de grozav? 

— Ce să am, mărite împărate, iacă am văzut 
un vis frumos şi minunat. Ascultă, că voi să ţi-l 
povestesc: Se făcea că eram într-o grădină, fru- 

moasă, cum n-am mai văzut. Erau nişte pomi 
înalţi, stufoşi şi bine potriviţi, de părea că erau 
scrişi, şi aşezaţi în trâmbă' pe drumul pe care 
mergeam. În dreapta şi în stânga era o pădure 
tot cu astfel de pomi, de îţi plăcea să-i priveşti. 
Tot mergând şi minunându-mă, m-am pomenit 
către mijlocul grădinei. Aici era, ce să-ţi spui? fru- 
museţea de pe lume. Nişte cărări sucite şi cotite, 
acoperite cu un fel de iarbă mărunţică, de părea 
că erau nişte covoare aşternute. Din loc în loc şi 
mai cât colea, se făcea că erau aşezate nişte 
stufişuri, unele rotunde şi cu flori, altele lunguieţe 
şi cu pomişori, iară altele făcute ca nişte ascun- 
zători. Flori cu fel de fel de feţe şi cu un miros de 
te îmbăta. Mă rătăcisem căscând gura în toate 
părţile, uitându-mă la poamele cu care erau încăr- 
caţi pomii şi ascultând la miile de păsărele ce 
cântau pe rămurele şi fără a se sfii de mine. Mai 
către mijlocul grădinei, se făcea că era o fântână 
de marmură albă ca laptele, şi apa curgea pe de o 
sută de părţi, limpede ca vioara? şi rece ca gheaţa. 


"În trâmbă — în rând (n. red.). 


?Limpede ca vioara — foarte limpede, ca lacrima (n. red.). 

Tot umblând încoa' şi încolo, nesăturându-mă 
de privirea florilor şi de miros, auz un glas ca de 
privighetoare care tot zicea: „Cine m-o mânca 
rămâne grea!“ Stau în loc, caut să văz de unde 
vine glasul, şi mi se părea că iese din mijlocul 
unui stufuleţ de pomişori, mai frumoşi decât ceilalţi 
pe care îi văzusem până aci. Mă iau şi eu după 
glas ş-o plec într-acolo. Când, ce să vezi, 
stufuleţul se făcea că era înconjurat de nişte iarbă 
verde, subţirică şi naltă de-mi venea până mai 
sus de genunchi: firicelu' de iarbă şi floricica; astfel 
încât nu te îndurai să calci peste ele. Şi când adia 
vântul, se culcau şi se ridicau, de părea că sunt 
nişte valuri de apă. Eu, pâş, pâş, binişor, mă 
feream să nu stric a frumusețe de iarbă şi flori, şi 
ajung până la stufuleţ. Acolo, în mijlocul unor 
pomişori, era unul ceva mai nălticel, pare că de 
dinadins era făcut aşa, ca să-l vază oricine o trece. 
Pe ramurile lui stau nişte merişoare mici şi p-o 
parte rumene, de părea că erau prăjite. Stau şi 
ascult. Ele se făcea că mie îmi vorbeau, căci nu 
mai încetau de a tot zice: „Cine m-o mânca, ră- 
mâne grea“. 

Eu n-am mai putut să mă opresc. Mă întinz 
peste ceilalţi pomişori, iau un merişor d-alea, îl 

bag în gură să-l mănânc, dară, când să mă întorc, 
dau într-un ghimpe. Aşa de m-a săgetat pustiul 
de ghimpe, încât am tipat şi m-am deşteptat. 

- Frumos vis ai visat, zise împăratul; dar şi 
tare ai ţipat, încât m-am speriat. 

Nu trecu mult după aceasta şi împărăteasa 
simţi că a fost luat în pântece. După nouă luni 
născu o fată ca o zână. Bucuria şi veseliile ţinură 
la curtea împărătească multe zile. Fata de ce 
creştea, d-aia se făcea mai frumoasă. Împăratul 
şi împărăteasa se uitau la dânsa ca la soare. 

După ce mai crescu, se văzu că fata este 
isteaţă şi cuminte. Îi plăcea să iasă pe câmp să 
se joace, să adune floricele, să alerge după fluturi 
şi să se scalde în pârâiaşul ce curgea pe la spatele 
grădinei împărăteşti şi care era limpede ca 
lacrima. 

Dădaca băgase de seamă că fetii, pe lângă 
altele, îi plăcea să asculte şi la viersul ce scotea 
din fluier un ciobănaş care avea câteva miele şi 
le păştea dincolo de pârâiaş. Într-una din zile, fata 
împăratului merse cu dădacă-sa la câmp şi, 
neauzind fluierul, crezu că sunt singure, se 
dezbrăcară şi se scăldară. Ciobănaşul dormea 

la rădăcina unui copac şi mielele se rătăciseră 
pe câmpie. Când, un ţânţar îl înţepă aşa de tare, 
încât îl deşteptă. Deşteptându-se el, iacă fata 
împăratului că ieşea din apă. Rămase uimit de 
ceea ce văzu. 

După ce se duse fata împăratului cu dădacă- 
sa, îşi căută şi el mielele şi se duse şi el într-ale 
sale. 

Până aci, cântase el nu cântase; dară după 
asta îşi puse şi el puterile şi zicea din fluier nişte 
doine de te adormea. 

Văzând dădaca că fetei îi plăcea prea mult 
să asculte la fluier, nu zise nimănui nimic, dară 
se feri de a mai veni cu fata pe acolo. 

Ciobănaşul, un flăcăiandru chipeş şi tras ca 
pân inel, dacă văzu că nu mai vine fata pe acolo, 
îşi luă şi el lumea în cap şi se duse în altă parte, 
la un oraş, de se băgă argat la vite. 

impăratul şi împărăteasa se topeau după 
fata lor, văzând-o că de ce merge se face mai 
frumoasă şi mai cuminte. 

Când ajunse de măritat, împăratul zise 
împărătesei: 

— Împărăteasa mea iubită, fata noastră s-a 
făcut mare; acum să-i căutăm un bărbat dintre 

fiii de împărați, tot aşa de frumos şi de cuminte 
ca şi dânsa. 

- Fata noastră va lua de bărbat pe acela, 
zise împărăteasa, care îi va ghici semnele ce are 
pe trup; altfel nu o mărit, Doamne fereşte! 

Împăratul ascultă de vorbele împărătesei şi 
dete sfoară în ţară şi pe la toate împărăţiile, 
precum ca să se ştie că oricine va ghici semnele 
ce are fata împăratului pe trup, aceluia i-o va da 
de soţie. 

Când se auzi de astă hotărâre împără- 
tească, se făcu mare vâlvă între împărați şi oa- 
menii locului, şi toţi cu totul se sculară să meargă 
la curtea împărătească să-şi cerce norocul. lar 
dacă auzi şi ciobănaşul, îşi ceru simbria de la 
stăpânu-său, îşi mai vându şi ce bruma de toale 
mai avea, îşi cumpără un cal, de atât pe cât îi 
ajunseseră banii şi haine de primeneală, îşi luă 
ceva merinde şi plecă şi el. 

Şi aşa, aide, aide, merse până înseră şi se 
puse a se odihni. 

Când, ce să vezi d-ta? Unde venea o ceată 
de fii de împărați şi de boieri mari, îmbrăcaţi numai 
în fir şi pe nişte armăsari de mâncau foc. Se părea 


67 


că nu-i mai încape locul. El, biet, se dete mai la o 
parte. Mai văzuse el cai buni, înşeuaţi şi înfrânaţi 
frumos; mai văzuse el fii de împărați şi că unii 
dintr-înşii sunt limbuţi, dezmierdaţi, luători în râs 
şi înfumuraţi, de nu le ajungea cineva cu stră- 
murarea' la nas, dar ca şi aceştia ba, ba, ba! 

Traseră şi ei aci spre a mânea peste noapte. 
Puseră deci de le făcu un foc mare de părea că 
au să frigă un bou, se puseră pe lângă dânsul şi, 
după ce cinară, începură a vorbi verzi şi uscate; 
mai multe rele decât bune. Nu le scăpase nimic 
pe lume de care să nu se lege. Stau tolăniţi pe 
nişte rogojini, pe deasupra cărora erau aşternute 
nişte velinţe lucrate cu meşteşug. 

Noaptea era frumoasă. Pic de nour nu se 
vedea. Din când în când greierii şi prigoriile te 
făceau să-ţi aduci aminte că trăieşti pe lume. Un 
vânticel adia, încât de-abia îl simţeai că vine să-ţi 
mângâie obrajii. 

Ciobanul se făcuse mititel lângă un 
mărăcine înflorit, pe lângă care păştea calul său, 
şi se pusese pe gânduri. Se uita pe cer la dru- 


1 Strămurare — (popular) băț ascuţit, nuia, cu care se îndeamnă 


vitele la mers (n. red.). 

mul robilor, vedea cum se mişca carul, fata care 
duce apa în doniţi pe cobiliţe. Se mira de razele 
ce ieşea din luceafăr şi căuta cu mare dorinţă să 
cunoască care din candelele atârnate în cer ar fi 
aceea a fetei împăratului, ca să se închine la ea. 

Pe când era cufundat în gândire, fiii de 
împărați şi de boieri băgară de seamă că mai era 
cineva. Îl întrebară şi aflară că merge şi el la 
cetatea împărătească unde mergeau şi ei. Şi 
fiindcă văzură că el nu le dă pricină de vorbă, 
începură ei să-i vorbească şi să-l cam ieie peste 
picior. 

— lată, zise unul din ei, încă un petitor pentru 
fata cea frumoasă a împăratului. 

- Ăsta negreşit că are să-i ghicească 
semnele, zise altul. 

— Dæ’ bine are să şază fetei împăratului cu 
ăst Făt-Frumos, grăi un al treilea. 

Ciobanul tăcea şi înghiţea; asculta şi el 
vorbele lor cele nesărate şi necumpătate. 

Dacă văzură şi văzură că el nu răspunde nici 
un cuvânt, merseră la dânsul şi între altele îi ziseră: 

— Atâţi fii de domni şi de împărați au fost şi 
nimeni n-a putut ghici semnele fetei împăratului, 


69 


şi tocmai dumneata, prietene, o să te găseşti mai 
firoscos? 

— Omul este dator să-şi încerce norocul o 
dată, de două ori, mult de trei ori, zise ciobanul, 
şi acela care face aşa este om cu minte. Cel ce 
însă umblă mereu cercând, este un nesăbuit 
căruia trebuie să-i lipsească vreo doagă. Eu nu 
aduc nimănui nici o supărare. Nu mă încumet 
iarăşi că o să o ghicesc ceva. Dar-ar Dumnezeu 
însă să apuce unul din dumneavoastră o aşa 
bucăţică bună, fiindcă vi se cuvine. 

Feciorii de boieri nu putură mistui vorbele 
ciobănaşului. Işi puseră în gând să i-o coacă, şi 
se culcară. 

A doua zi, ciobănaşul se sculă de dimineaţă, 
îşi spălă faţa la o fântână, încălecă pe mârţoaga 
lui şi trei, trei, mergea singur. Feciorii de boieri şi 
de împărați se sculară târziu, se mai zbenguiră şi 
apoi plecară şi ei; îl ajunseră de pe urmă şi îl şi 
întrecură. Şi de astă dată se legară de dânsul şi-i 
cătau ceartă cu lumânarea. Ciobănaşul tăcu din 
gură şi îşi căută de drum. El ştia că cine tace 
merge în pace. 

Seara, feciorii de împărați şi de domni 
maseră în marginea unei păduri. Când, tocmai 

târziu, hei! ajunse şi ciobănaşul, ostenit ca vai de 
el; se puse şi el la o parte, făcu un focşor, îngriji 
de cal, apoi cină şi se culcă. Feciorii de boieri, 
neastâmpăraţi cum erau, voiră să-şi râză de el. 
Aşteptară până adormi ciobănaşul, mai aţâţară 
focul, îi luară pălăria şi i-o aruncară pe foc. lar 
unul din ei, deşteptându-l, îi zise: 

- Hei, prietene, ţi-a căzut bleanda pe foc, 
scoală-te de o ia, că se arde. 

- Las-o să arză, răspunse el, şi-şi cătă de 
somn. 

După ce se culcară şi boierii, care râseră 
până se ţinură cu mâinile de inimă, adormiră şi 
ei. Ciobănaşul se sculă şi el, le ia toate armele, 
sulițe, săgeți, arcuri, paloşe, şi le puse pe foc. 
După ce se arseră de rămaseră numai fiarele, şi 
acestea se făcuseră roşii, fiind încinse de foc, îi 
sculă, pe când el răscolea jaratecul cu o ţandără 
de lemn, zicându-le: 

— la sculaţi, boieri, de vedeţi ţurloaiele blendei. 

Când se sculară boierii şi văzură atâtea fiare 
arse, nu le venea a crede ochilor. Se duseră să-şi 
ia armele de unde le agăţaseră, dară ia-le de unde 
nu-s! 

Văzură în cele din urmă că sunt păcăliţi, se 
cătrăniră de mânie, însă înghiţiră găluşca. 

Ciobănaşul era gata de plecare, fiindcă 
tocmai se îngâna ziua cu noaptea, încălecă şi o 
luă la sănătoasa; vezi că se cam şi temea să nu 
paţă ceva din mâna boierilor. Boierii iarăşi îl 
ajunseră de pe urmă şi îl şi întrecură, bătându-şi 
joc de dânsul când erau prin dreptul lui. Seara 
iarăşi târziu sosi şi ciobănaşul la locul unde se 
aşezaseră ei să conăcească . 

Cum ajunse, se trase la o parte ca şi în ziua 
trecută, îngriji de cal, apoi cină şi se culcă. 

Locul unde maseră ei noaptea aceasta era 
aproape de o lăcovişte? nămoloasă. Boierii, cum 
văzură că ciobănaşul a adormit, îi luară calul şi îl 
înnomoliră în lăcovişte. 

Apoi, deşteptându-l, îi ziseră: 

— Hei, prietene, scoală că ţi s-a înnomolit 
mârţoaga şi nu mai poate ieşi. 

Ciobănaşul ştia că-şi priponise calul bine; 
înţelese că trebuie să fie vreo drăcie aci la mijloc, 
şi răspunse: 


1A conăci — (învechit) a face popas (n. red.). 


? Lăcovişte — loc mlăştinos (n. red.). 

— Cine dracul a pus-o să se înnomolească? 
Las-o că va ieşi ea de va voi. 

Râseră şi de astă dată boierii cu lacrămi, 
apoi se culcară. 

După ce adormiră, se scoală şi ciobănaşul, 
le ia armăsarii, le jupoaie picioarele de la copite 
în sus şi le leagă cu tei ceva mai sus de genunchi, 
le pune câte un protap în gură ca să stea cu dinţii 
rânjiţi şi îi bagă în nomol pe lângă calul lui. Apoi 
se duse să deştepte pe fiii de boieri: 

— Sculaţi, boieri, de vedeţi minune: armăsarii 
dumneavoastră, văzând mârţoaga mea înno- 
molită în lăcovişte, şi-au sumes nădragii şi s-au 
dus ca s-o scoată din noroi. Pentru aceasta râd, 
râd, uite, de să se prăpădească. 

Când auziră boierii de una ca asta, se temură 
să nu le fi jucat iarăşi vreun renghi — şi de unde să 
nu fie aşa — se sculară şi, când văzură cum i-a 
aranjat ciobănaşul, se luară cu mâinile de păr. 

N-avură ce zice. Cu toate astea, unul din ei, 
care era şi mai semeţ, se hotărî să se ţie de capul 
ciobănaşului, să nu-l lase să se sfinţească. 

Ciobănaşul însă îşi scoase calul din nomol 
şi, în învălmăşeală, se strecură binişor şi pe ici 

ţi-e drumul; plecă şi îi lăsă cu buzele umflate, cu 
braţele încrucişate şi fluierând a pagubă. 

Boierul cel semeţ şi neruşinat se luă după 
dânsul, îl ajunse, şi tot cu şoşele, cu momele îmbla 
pe lângă el. 

După ce sosi la cetatea împărătească, 
ciobanul se înfăţişă şi el la împăratul, ca să ghi- 
cească semnele fetei; dară boierul nu se dezlipea 
de lângă dânsul, nici cât ai da în cremene. 

Împăratul dacă văzu pe cioban, dichisit, 
spălăţel, cu ţoalele curate pe dânsul şi cu mustă- 
cioara mijindă, îi plăcu şi lui; mai ales că era şi 
mândru şi sta înfipt înaintea lui şi cu coraj, îl primi 
deci să vie să ghicească. 

Înfăţişându-se înaintea sfatului împărătesc, 
unde se afla şi împăratul cu împărăteasa şi cu 
fata lor, după ce îşi aruncă ochii ca un şarpe la 
fată, zise: 

— Preamărite împărate şi împărăteasă, fata 
măriilor voastre are soarele în piept, luna în spate 
şi doi luceferi în cei doi umeri. 

— Aşa eram să zic şi eu, răspunse de la 
spatele ciobanului boierul cel neruşinat. 

Toată lumea rămase uimită când auzi 
semnele ce spusese ciobanul şi mărturisirea 

împăratului că aşa este; de unde până aci se 
auziră, zicându-se de unii-alţii: 

Ba, că fata ar fi cocoşată. 

Ba, că ar fi şchioapă. 

Ba, că ar avea vreun semn de măslină, 
cireaşă, coarnă, ori de alte poame pe care împă- 
răteasa, fiind grea cu fata, ar fi poftit la vreuna 
dintr-însele, şi că ar fi furat-o spre a-şi potoli pofta. 
Că, după ce ar fi mâncat poama, în locul unde a 
pus mâna mai întâi pe trupul ei, în acelaşi loc s-a 
făcut semnul poamei pe trupul fetei. Că acel semn 
ar fi în cutare ori în cutare loc. 

Unii, ba, că una. Alţii, ba, că alta. Împăratul 
şi împărăteasa se aflau într-o mare încurcătură. 
Nu ştiau pe care să aleagă din doi. Unii din sfatul 
împărăției ziceau să aleagă pe fiul de boier mare, 
fiindcă el zisese că tocmai aşa era să spuie şi el. 
Alţii ziceau să aleagă pe cioban, fiindcă el ghicise 
cel întâi semnele fetei. Împăratul lăsă ca să-şi 
aleagă fata pe cine va voi, mâine de dimineaţă, 
tot de faţă cu sfatul. Lăsă adecă fetei timpul să 
se gândească până a doua zi. 

Până atunci, împăratul porunci să-i ome- 
nească pe amândoi ca pe nişte mosafiri mari şi 

să-i găzduiască în palatele împărăteşti. Le pre- 
gătiră o cameră cu două paturi în care să mâie 
peste noapte. 

Până a nu însera, ciobanul se furişă de fiul de 
boier şi se duse de-şi cumpără niţele floricele- 
boabe. Întorcându-se, îl întrebă fiul de boier: 

~ Dară unde fuseşi, prietene? 

— Mă dusei de-mi cumpărai un cuţitaş, răs- 
punse el. 

- Ce să faci cu el? 

— Îmi trebuie. 

Cum auzi aşa, fiul de boier se duse de-şi 
cumpără şi el un cuţitaş. 

După ce se întoarse, cina fiind gata, se 
puseră de cinară, apoi merseră să se culce. 

Cămara în care intrară era aşa de mândru 
împodobită, încât bietul cioban se mira cum o să 
calce el pe velinţele şi scoarţele alea scumpele 
ce erau aşternute pe jos. El se ciudi şi mai mult 
când văzu pe fiul de boier mare că intră şi calcă 
fără milă peste dânsele, ca şi cum ar fi fost cine 
ştie ce zdrenţe. 

Păreţii erau albi ca laptele şi cu nişte vărgi 
de aur. La ferestre erau nişte perdele de mătase 

d-aia bună şi groasă, întinse pe nişte drugi de 
aur. Pe lângă păreţi, nişte laviţe şi o masă de lemn 
mirositor, lucrat cu meşteşug. Paturile erau de o 
parte şi de alta ale cămării şi cu un fel de oranist! 
deasupra, numai de mătăsărie d-aia buna, în- 
muiate în fir, aşezate pe patru stâlpi lucraţi ca 
melcul şi cu nişte dungi de aur. Aşternutul era de 
nişte pânză albă ca zăpada şi subţire de s-o spargi 
cu limba. Perina de cap era îmbrăcată cu pânză 
de borangic de cea mai aleasă. 

Ciobanul intră cu sfială. Abia călca, ca să 
nu strice velinţele. Se puse binişor în pat ca să 
nu mototolească albiturile. lară fiul de boier, cum 
intră, se aruncă pe un pat, parcă-ar fi fost la dânsul 
acasă, şi se tolăni. 

După ce se stinse lumânarea, ciobanul 
începu a ronţăi la floricele prin întuneric. Cum auzi 
feciorul de boier, întrebă din patul său: 

- Da' ce faci tu acolo, prietene? 

— lacă, ce să fac; mi-am tăiat nasul şi îl 
mănânc, pentru aceea mi-am cumpărat cuţitaşul. 


1 Oranist — (rar) baldachin, acoperământ decorativ, împodobit 


cu perdele (n. red.). 

Îndată şi feciorul de boier îşi scoase cuţi- 
taşul, îşi tăie nasul şi începu a ronţăi şi el, crezând 
că asta trebuie să fie ceva. Nu-i veni lui să crează 
că o asemenea faptă n-o să însemneze vreo 
izbândă la norocul pe care nădăjduia să puie 
mâna. 

Îl durea, de durut; dară răbda în piele ca un 
drac, până o vedea cum s-o scoată la cale. 

Mai târziu, iară aude pe cioban ronţăind. 

- Dară ce mai faci tu acolo, prietene? 

- Ce să fac? laca mi-am tăiat urechile şi le 
mănânc. 

Îndată şi le tăie şi feciorul de boier şi începu 
a ronţăi şi dânsul, ca să nu rămâie mai pe jos 
decât ciobanul. 

Toată noaptea nu s-a putut odihni de durere. 
Se zvârcolea ca lipitoarea când îi dai sare. Dară 
îi era ruşine să tipe ori să geamă. 

Ciobanul adormi şi trase un pui de somn 
până a doua zi, de să se ducă vestea. 

Când se sculară, fură poftiţi înaintea sfatului 
împărătesc ca să-şi aleagă fata un mire; când 
colo, ce să vază? Feciorul de boier slut, ciont şi 

plin de sânge ca un stârv, pe care îl deteră afară 
ca pe un marţafoi' şi becisnic. 

Apoi porunci să schimbe hainele ciobanului 
şi îl cunună cu fata. 

Să lăsăm că veseliile ţinură multă vreme; 
dară băgând de seamă împăratul că ginere-său 
nu e prost, ci că din ce în ce iscusinţa lui se ascute, 
îl puse să judece câteva pricini din cele mai grele. 
Ginerele împăratului era din firea lui om drept, 
blând şi cu frica lui Dumnezeu. Sfatul împărăției 
rămase cu gura căscată când auzi hotărârile cele 
drepte ce dase el. 

Atunci împăratul, mândru că i-a trimis Dum- 
nezeu un aşa ginere ager la minte, se cobori de 
pe scaunul împărăției, fiindcă era şi bătrân, şi puse 
pe ginere-său împărat în locul lui, care, de va fi 
trăind, împărăţeşte şi azi. 

lară eu: 


Încălecai p-un mărăcine, 


să m-asculte orişicine. 


1 Marţafoi — om de nimic (n. red.). 


79 


POVEŞTI GRECEŞTI 


Împărăteasa păsărilor şi a vântoaselor 


A FOST ODATĂ un împărat şi o împă- 
răteasă care aveau un fecior. Dar pe cât de buni 
oameni erau împăratul şi împărăteasa, pe atât 
de rău era feciorul lor. În aceleaşi palate îm- 
părăteşti sta şi cel dintâi sfetnic al împăratului şi 
avea şi el un fecior. Şi pe cât de rău şi urât era 
feciorul împăratului, pe atât de bun şi frumos era 
feciorul sfetnicului. 

Feciorul împăratului se gândea cum ar putea 
să prăpădească de zile pe feciorul sfetnicului. 

Într-una din zile, feciorul sfetnicului luă pe 
dascălul său şi se duse la vânătoare. Cum mer- 
geau ei, băiatul zări jos o pană frumoasă de aur. 
Atunci zise către dascălul său: 

- Dascăle, să iau pana de jos, că e aşa de 
frumoasă? 

— Ce să-ţi spun, fătul meu?! De o vei lua, te 
vei căi; de nu o vei lua, iarăşi te vei căi. 

— Eh, spuse băiatul, mai bine s-o iau şi să 
mă căiesc, pentru că e aşa de frumoasă pana. 

Se dădu jos de pe cal, luă pana şi şi-o puse 
la pălărie. 

Feciorul împăratului se urcase sus într-un 
foişor din palatul împărătesc, cu un ochean în 
mână, şi se uita departe înspre munţi, în zare. Se 
întâmplă să vadă un lucru ce strălucea la soare 
ca diamantul. Şi nu ştia ce să fie. Se uită mai 
bine şi zări pe feciorul sfetnicului împărătesc, că 
avea în pălărie o pană de aur. 

„De unde o fi având el pana aceea de aur? 
Eu sunt fecior de împărat şi n-am dat peste aşa 
ceva. Cum va veni acasă, am să i-o iau.“ Când s-a 
întors la palat feciorul sfetnicului cu dascălul lui, 
feciorul împăratului îl chemă în iatac şi-i spuse: 

- Ce era aceea ce aveai tu la pălărie, când 
ai fost la vânătoare, de strălucea ca diamantul? 

- Nimic! la, o pană, răspunse băiatul. 

— Pană? Haide, mergi iute, de adu-mi-o, să 
o vedem! 

Merse feciorul sfetnicului jos în iatacul lui, 
luă pana, o aduse feciorului de împărat şi-i spuse: 

— Deoarece ţi-a plăcut, ia-o, stăpâne! 

— Cam mai ba! Ce să fac numai cu pana? 
Să mi te duci, să-mi aduci pasărea! Şi de nu mi-o 
aduci, nu mai ai ce căuta la palat! 

Plecă feciorul sfetnicului şi începu a plânge 
şi a blestema ceasul în care a luat pana din drum. 
Cum plângea el, veni dascălul lui şi-l întrebă: 

— Ce ai, fătul meu, de plângi? 

— Ce să am? Nu era mai bine să te ascult şi 
să nu iau pana?! 

Îi povesti ce şi cum; şi-i spuse că trebuie să 
găsească pasărea de la care a picat pana, altmin- 
teri o să-l alunge de la palat. 

Atunci dascălul îi spuse: 

— Lasă plânsul şi haide la taică-tău, să 
vedem ce vom face! 

Şi se hotărâră să ia o mulţime de burdufuri 
cu vin şi să meargă la jgheabul cel mare, unde 
se adapă păsările, şi pe care-l ştie dascălul lui. 
Luară vinul şi se duseră la jgheabul acela; turnară 
tot vinul din burdufuri şi se aşezară ceva mai 
departe la pândă. Nu trecu mult timp şi văzură 
cum se luminează întreg locul acela. Ce era? Un 
vultur foarte frumos venise la jgheab, ca să se 
scalde şi să bea apă. Avenit, a băut şi s-a ridicat 

în sus. Apoi iarăşi a venit în jos, a mai băut şi s-a 
ridicat în sus. După puţin timp a venit din nou în 
jos, a mai băut vin şi, când a încercat să zboare, 
n-a mai putut. Dascălul nu pierdu nici o clipă, ci 
se repezi, apucă vulturul şi-l aduse la băiat. Îl luară 
şi se duseră la palat. 

Împărăteasa păsărilor ieşise la plimbare şi 
află că i-au prins vulturul cel mare cu penele de 
aur şi l-au dus la palat. De necaz, îşi desfăcu brâul 
şi-l aruncă departe; merse apoi repede la curţile 
ei şi se închise înăuntru, căci vulturul acela îi era 
tare drag. Pe vultur însă îl duseră la feciorul împă- 
ratului; acesta se bucură foarte mult, era însă 
necăjit pe feciorul sfetnicului, că a fost vrednic 
să-l prindă. 

După mai multe zile, feciorul sfetnicului, ca 
să mai răsufle, luă pe dascăl iar la vânătoare. 
Mergând pe o vâlcea, zări ceva strălucitor şi zise: 

— Ce să fie aceasta? Să merg mai aproape 
să văd! 

Merse mai aproape şi ce să vadă? Un brâu 
bătut cu pietre scumpe şi mărgăritare, iar pe brâu 
feluriţi peşti şi balauri cusuţi, numai din mărgă- 
ritare. Îl luă, alergă la dascălul său şi-i spuse: 

— Uite ce-am găsit! Să-l iau sau să nu-l iau? 

— Ce să-ţi spun, fătul meu? De-l vei lua, te 
vei căi; de nu-l vei lua, iarăşi te vei căi. 

~ Ah, să-l iau; şi aşa o să mă căiesc, căci e 
atât de frumos. 

Aşadar îl luă, se încinse cu el şi se porni 
spre palat. Feciorul împăratului iarăşi îl văzu din 
foişor. „Ce să fie ceea ce poartă peste mijlocul 
lui?! Cum o să vină, am să văd ce este!“ 

Ajunse feciorul sfetnicului acasă, aşeză 
frumos brâul şi-l puse în lădiţa lui. lar feciorul 
împăratului îl chemă să vină sus la el, că doreşte 
să-l vadă. Cum veni, îi spuse: 

— Ce era ceea ce purtai peste mijlocul tău? 

— Nimic! Un brâu ce l-am găsit colea afară, 
pe unde am fost la vânat. 

— Du-te să mi-l aduci, să văd ce brâu este. 

Merse băiatul şi aduse brâul. Când îl văzu, 
feciorul împăratului zise: 

— Cât de minunată trebuie să fie stăpâna 
brâului ce l-a purtat! Să mergi numaidecât să mi-o 
găseşti şi să mi-o aduci! 

— Vai de mine, stăpâne, cum pot eu să găsesc 
femeia ce a purtat aşa brâu, ca să ţi-o aduc? 

— Poţi, nu poţi, trebuie să mergi să mi-o 
aduci! De nu, o să te căieşti! 

Feciorul sfetnicului alergă, plângând, şi la 
taică-său şi la dascăl. 

— Unde sunt eu în stare să găsesc pe aceea 
care a purtat acest brâu? 

— Ce să-ţi spun, fătul meu, sau trebuia să 
nu-l iei, sau, dacă l-ai luat, trebuia să-l ascunzi. 
Plânsetele şi vaietele sunt de prisos; să vedem 
acum unde vom găsi pe stăpâna brâului. 

Dascălul iarăşi începu să caute în toate 
părţile, doar-doar o găsi vreun semn. Dar nimic! 
Totuşi, căutând ei aşa, zăriră, în sfârşit, un palat 
frumos şi în grădina palatului văzură o femeie 
frumoasă, care se plimba singură, singurică. Fără 
multă vorbă, îşi spuseră că aceasta o fi fiind 
stăpâna brâului. O răpiră aşadar şi, înfăşurând-o 
într-o manta, o suiră pe cal. 

Feciorul sfetnicului o ţinea bine să nu fugă. 

Ţipă ea, ameninţă. Atunci, feciorul sfetnicu- 
lui îi spuse: 

- Nu e vina mea, stăpână; feciorul împăra- 
tului m-a trimis întâi să iau vulturul, apoi să te aduc 
şi pe tine, că de nu fac astfel, îmi va tăia capul. 

Atunci ea, de mânie, rupse şiragul de mărgă- 
ritare pe care le avea la gât şi le împrăștie în cale. 
O duseră la palat. Feciorul împăratului, văzând-o, 
îşi pierdu minţile de frumuseţea ei. Veni împăratul 
şi-i spuse că o să fie împărăteasă, de va lua pe 
feciorul lui de bărbat. Ea îi spuse: 

- Nu mă pot hotărî nicidecum, dacă nu se 
duce să-mi aducă mărgăritarele pe care le-am 
pierdut pe drum, fără să-mi lipsească nici unul. 

Îl chemă pe feciorul sfetnicului: 

— Repede, să mergi să-mi aduci mărgăritarele 
pe care le-a pierdut împărăteasa; şi, fii atent, să 
nu lipsească nici unul. 

Plecă nenorocitul de băiat şi spuse dască- 
lului său: 

— Să mergem, să găsim mărgăritarele şi să 
nu lipsească nici unul. 

Merseră ei, cotrobăiră ici, cotrobăiră colo şi 
zăriră un muşuroi de furnici. Şi furnicile duseseră 
şiragul de mărgăritare de jur-împrejur la muşuroiul 
lor. Feciorul sfetnicului se dădu îndată jos de pe 
cal, strânse mărgăritarele şi nu lăsă nici unul. Le 
duse de acolo la palat; împărăteasa însăşi le 
numără şi văzu că nu lipseşte nimic. Atunci se 
bucură şi apoi mai zise: 

— Ca să te iau de bărbat, se cade să pedep- 
sim pe acela care mi-a făcut atâta rău. 

— Porunceşte, împărăteasa mea, şi orice 
pedeapsă vei spune, îi voi da-o. 

— Să se aprindă un cuptor, care să ardă 
şapte zile şi şapte nopţi, şi să-l arunci în el. 

După care, împărăteasa spuse că doreşte 
să meargă niţel la plimbare pe ţărmul mării. Acolo 
începu ea şi spuse şi spuse la vorbe vrăjitoreşti, 
de nimeni nu o înţelegea. 

Feciorul împăratului o întrebă: 

— Ce spui? Cu cine grăieşti atâta, de nu 
înţeleg nimic? 

— Îmi fac rugăciunea mea! 

Feciorul împăratului nu mai zise nimic, şi se 
întoarse la palat. Dar împărăteasa vântoaselor, 
căci ea era, porunci supuselor ei să aducă apă şi 
să toarne în mijlocul cuptorului. Din faţă, oamenii 
împărăteşti puneau lemne pe foc, iar dindărăt, 
nevăzute, acelea le răcoreau. Când trecură cele 
şapte zile, îl aruncară pe feciorul sfetnicului în 
cuptor şi-l lăsară acolo toată noaptea. În zori de 
zi, el ieşi viu din cuptor. Cu toţii rămaseră înmăr- 
muriţi, când îl văzură viu; şi mare a fost bucuria 
la palat. 

lar feciorul împăratului îi zise împărătesei: 

— Orânduieşte acuma, când să se facă nunta 
noastră! Nu mai am răbdare să aştept. 

— Dar mai avem încă să facem o încercare, 
dacă mă iubeşti! 

— Eu, dacă te iubesc? răspunse feciorul îm- 
păratului. Pentru dragostea ta am aruncat în foc 
pe cel mai bun prieten al meu. 

— Nu e de ajuns atâta, zise împărăteasa. 
Pentru feciorul sfetnicului, cuptorul a ars şapte 
zile şi şapte nopţi şi l-am zvârlit înăuntru şi a ieşit 
viu. Pentru tine să ardă numai două ore şi să intri 
înăuntru, dacă mă iubeşti. lar dacă nu, dacă nu 
mă iubeşti, atunci să mă laşi să plec şi să mă duc 
de unde m-au adus. 

Atunci, feciorul împăratului ce să facă? 
Încercă el să-i schimbe gândul, dar în zadar. Ea 
îi spunea că aceea e cea din urmă dorinţă a ei. 

Şi aşa, văzând el că nu poate face altfel, 
chemă slujitorii şi le spuse să pună câteva 
bucățele mici, mici de lemne, ca să nu ardă mult 
cuptorul. Apoi îl luă împărăteasa de mână şi, 
ajungând la cuptor, feciorul împăratului văzu 
cuptorul rece. Atunci ea îi spuse: 

— Intră înăuntru, căci aşa sunt eu lăsată şi 
blestemată de părinţii mei: cei dintâi bărbat ce o 
să mă ia de nevastă să intre în cuptor. 

Când feciorul împăratului intră în cuptor, ea 
deodată bătu din palme; atunci, un foc mare se 
iscă în mijlocul cuptorului şi-l făcu scrum pe 
feciorul împăratului. Ea nu stătu mult, ci ieşi în 
curte şi se duse în grădină, unde jos, sub un pom, 
şedea feciorul sfetnicului. ÎI prinse de mână şi bătu 
din palme. Şi veni un vârtej de vânt şi-i luă pe 
amândoi şi-i duse la curţile ei. 

Apoi împărăteasa zise: 

— De vreme ce ai fost vrednic şi ai făcut 
atâtea isprăvi, să domneşti împreună cu mine 
asupra vântoaselor, căci eu sunt împărăteasa 
vântoaselor şi a tuturor păsărilor. Eu, pentru că 
mi-ai fost drag, am poruncit vântoaselor de au 
adus apă în cuptor, când a fost să intri tu înăuntru, 
iar când a intrat feciorul împăratului, au adus foc 
şi fierbinţeală. De mă vrei să-ţi fiu nevastă, bine; 
iar de nu, drumul ti-i deschis să mergi înapoi la 
părinţii tăi. 

Atunci feciorul sfetnicului căzu la picioarele 
ei, zicându-i: 

— Nu bărbatul tău, ci robul tău primesc să 
fiu, căci tu doar mi-ai scăpat viaţa. 

Şi au făcut nuntă şi au trăit de-atunci o viaţă 
fericită, iubindu-se unul pe altul. 


Nuieluşa cea de aur 


A FOST ODATĂ un negustor, de făcea 
negustorie până în Indii; şi avea trei fete. Şi când 
s-a pornit odată să meargă în negustorie, fetele 
l-au rugat, una să-i aducă o rochie din Indii, alta, 
un tulpan, iar, cea mai mică, nuieluşa cea de aur. 
Şi l-au blestemat, dacă nu le va aduce cele cerute, 
corabia să nu i se urnească din loc. 

Când a ajuns în Indii, negustorul a cumpărat 
de toate câte a voit; şi a luat şi pentru cele două 
fete mai mari ceea ce-i ceruseră; numai pentru 
cea mică a uitat să-i ia nuieluşa cea de aur. Şi 
atunci, când să se întoarcă acasă, corabia nu i 
se urni din loc, măcar că vântul era potrivit. Cum 
stătea şi se gândea, iată că-i ieşi un om în cale 

şi-l întrebă de ce stă aşa îngândurat. Dar negus- 
torul nu voi să-i spună cum şi ce. Atunci omul 
acela stărui să-şi deschidă inima, spunându-i: 

— la, adu-ţi aminte, n-ai făgăduit cuiva ceva? 

Negustorul se gândi şi-şi aduse aminte 
` ce-a făgăduit fetei celei mici; şi începu a întreba 
în ce parte se găseşte nuieluşa cea de aur. lar 
omul îi arătă un drum şi-i spuse să meargă trei 
ore întregi, că acolo e nuieluşa cea de aur. 

Negustorul făcu aşa cum îi spusese omul. 
Merse trei ore întregi şi, ajungând într-un loc, 
începu a întreba: 

— Unde e nuieluşa cea de aur? 

Şi oamenii îi arătară nişte curţi împărăteşti, 
spunându-i că acolo se găseşte nuieluşa cea de 
aur şi că aşa se cheamă feciorul împăratului. Mare 
spaimă îl cuprinse pe negustor, când auzi că e 
vorba de feciorul împăratului. Mai pe urmă, 
prinzând curaj, se apropie de poartă şi-i ceru 
împăratului să-l lase să intre. Şi împăratul îl lăsă. 
Când îl întrebă ce vrea, negustorul îi spuse că 
vrea să stea de vorbă cu feciorul său. Atunci un 
servitor îl conduse în casa unde şedea feciorul 
împăratului. Şi feciorul de împărat îl întrebă: 

- Ce vrei de la mine? 

Şi acela îi spuse ce-i ceruse fata sa mai 
mică. Atunci feciorul de împărat îl luă şi-l duse 
într-o odaie, unde avea zugrăvite chipurile multor 
fete, şi-l întrebă: 

- Este fata ta aşa de frumoasă ca acestea? 

— Da’ de unde! E de o mie de ori mai fru- 
moasă! răspunse negustorul. 

Şi atunci feciorul de împărat îl luă şi-l duse 
în altă cameră, unde avea zugrăvit numai un chip 
de fată; şi pe aceea a visat-o că are să o ia de 
nevastă. Şi-l întrebă pe negustor: 

- E fata ta aşa de frumoasă? 

— E chiar dânsa! spuse el. 

Atunci feciorul de împărat îi dădu o scri- 
soare, un lighean şi un inel, să le dea fetei. Şi le 
luă negustorul şi se duse la corabie. Şi îndată 
corabia se porni şi negustorul ajunse acasă. Cum 
intră în casă, fetele îl întrebară: 

— Ei, tată, ne-ai adus ce ne-ai făgăduit? 

— V-am adus, le răspunse. 

Şi dădu fiecăreia ce făgăduise. Fetei mai 
mici îi dădu scrisoarea, ligheanul şi inelul pe care 
i le dăduse feciorul de împărat. 


92 


Ea le luă şi se duse şi se închise în odaie la 
dânsa; deschise scrisoarea şi o citi şi văzu ce-i 
scria: că de-l va voi, să toarne apă în lighean, să 
pună în apă inelul şi să spună de trei ori: „Vino, 
vino, vino, nuieluşa mea de aur!“ Şi atunci el o să 
vină ca un porumbel; şi se va scufunda în apă şi 
se va face om. Dar să-i lase o gaură în tavan, să 
aibă pe unde să intre. 

Şi ea făcu aşa cum îi scria; şi veni porum- 
belul şi, cum se scufundă în apă, se făcu om. 
După ce au stat de vorbă mai multă vreme, se 
scufundă iarăşi în apă, se făcu porumbel şi plecă. 
Înainte de a pleca, i-a lăsat o nucă şi i-a spus să 
o spargă şi, cu ce va găsi înăuntru, să se îmbrace. 
Şi cum a plecat dânsul, ea sparse nuca şi găsi în 
ea o rochie, cu cerul şi stelele pe ea. Se îmbrăcă 
şi, văzând-o surorile sale mai mari, mult se 
minunară şi începură a o pizmui. 

lar fata cea mai mică, după o vreme, mai 
făcu o dată aşa; şi iarăşi veni nuieluşa de aur. Şi 
când a plecat, i-a lăsat o alună şi i-a spus să o 
spargă şi să se îmbrace cu ce va găsi în ea. Cum 
a zburat porumbelul, fata a spart aluna şi a găsit 
o rochie, care avea închipuit pe ea marea cu 


93 


valurile; şi s-a îmbrăcat cu ea şi a ieşit din casă. 
larăşi se minunară surorile ei, când o văzură; şi 
începură a o pizmui şi mai mult. 

Şi a mai aruncat o dată inelul în ligheanul 
cu apă şi a spus de trei ori: „Vino, vino, vino, 
nuieluşa mea de aur!“ Şi porumbelul a venit, s-a 
scufundat în apă şi s-a făcut om. Şi când a plecat, 
i-a lăsat o smochină şi i-a spus să o taie şi să se 
îmbrace cu ce va găsi în ea. Cum a zburat porum- 
belul, fata tăie smochina şi găsi în ea altă rochie, 
pe care era făcută luna mai cu florile şi se îmbrăcă. 
Şi când ieşi afară, surorile ei se minunară şi mai 
mult; şi se sfătuiră între ele cum să-i facă rău. 

Şi hotărâră ca atunci când vor merge la 
scăldat, cea mai mare să ia un săculeţ de mărgele; 
şi să se facă ea că din greşeală le-a împrăştiat 
pe jos; şi să rămână în urma celorlalte, să le 
strângă. Şi când cele două se vor duce să se 
scalde, ea să strângă repede mărgelele şi să 
meargă în casă şi să facă aşa cum făcea sora lor 
mai mică, fiindcă ele o pândiseră şi văzuseră ce 
făcea aceasta. 

Şi aşa, într-o dimineaţă, când se duseră la 
scăldat, sora cea mai mare luă un săculeţ cu măr- 

gele; şi cum mergeau pe drum, se prefăcu 
deodată că a alunecat şi împrăştie mărgelele; şi 
strigă către celelalte: 

— Mergeţi voi înainte, până îmi voi strânge 
mărgelele! 
$ Şi când cele două se îndepărtară, ea strânse 
repede mărgelele cu gunoaie cu tot, le aruncă în 
săculej şi se întoarse acasă. Luă cheia de la-odaia 
surorii celei mici şi intră înăuntru, căci o pândise 
unde ţine cheia. Luă ligheanul şi-l umplu cu apă 
şi aruncă şi inelul în apă. Dar fata cea mai mică 
avea un cuţit şi-l uitase în lighean. Şi când fata 
cea mai mare spuse: „Vino, vino, vino, nuieluşa 
mea de aur!“, pe dată porumbelul veni şi se 
scufundă. Şi când, prefăcut în fecior de împărat, 
vru să iasă, se tăie în cuţit; se ridică şi fugi. lar 
fata cea mare lăsă ligheanul cu sânge cu tot acolo 
şi merse de se întâlni cu surorile ei. 

Când se întoarseră acasă, fata cea mai mică 
merse în camera ei şi zise: „Vino, vino, vino, 
nuieluşa mea de aur, să mă vezi acum, când am 
venit de la scăldat!“ Dar când să ia ligheanul, îl 
văzu plin de sânge. Plânse, se văietă, strigă: 

— Dragul meu, ce mi-a fost dat să păţesc! 

După ce plânse mult, ieşi din casă. Dar 
dânsa şi-a dat seama că surorile i-au făcut-o. Şi 
merse la tatăl ei şi-i spuse: 

- Tată, croieşte-mi un rând de straie bune 
şi dă-mi o corabie bună, că pornesc în lume. 

Atunci tatăl ei îi croi straiele cerute. Şi se 
îmbrăcă şi se urcă în corabie să meargă în Indii, 
ca să-l caute. 

Şi cum mergea ea acolo, pe un drum zări o 
pasăre care alerga după alta; şi aceea era o tur- 
turică şi grăia aşa către alta: 

- Nu ţi-e jale că feciorul de împărat e bolnav 
rău şi doctorii nu mai au nici o nădejde ca să-l 
scape de la moarte? 

Şi cealaltă pasăre: 

- Nu ştiu doctorii leacul, căci feciorul de 
împărat se poate lecui. 

Şi atunci turturica o întrebă: 

— Cu ce leac se poate lecui? 

Şi aceea îi spuse: 

— Să ne împuşte cineva pe noi amândouă 
şi să ne ia şi să ia şi puţină apă din fântâna ce se 
vede înaintea noastră; şi să facă o alifie şi să-l 
ungă la gât, unde e tăiat, şi se va ridica. 

Fata asculta vorbele acelea, căci ea ştia 
limba păsărilor de la nuie/uşa de aur şi înţelese 
ce au grăit păsările. Şi le împuşcă pe amândouă 
şi le luă; şi luă şi apă din fântâna aceea şi făcu o 
alifie. Şi apoi, merse la curţile feciorului de împărat 
şi începu a striga: 

— Doctor bun, doctor bun, leacuri bune! 

Împăratul, auzind astfel, de sus strigă: 

— Poţi să-mi lecuieşti băiatul? 

— Să-l văd! ceru ea. 

Şi cum îl văzu, îi spuse împăratului: 

— În numai opt zile ţi-l lecuiesc, de are să 
meargă la vânătoare! 

Mult se bucură împăratul când auzi acele 
cuvinte. lar ceilalţi doctori, când au auzit că spune 
că-l va lecui, au grăit către împăratul: 

— De-l va lecui, precum spune, nouă să ne 
tai capul. 

Atunci doctorul se duse la feciorul de îm- 
părat şi-l unse cu alifia şi se făcu mai bine; şi după 
două zile începu să grăiască. Şi după ce l-a uns 
de mai multe ori, peste opt zile s-a ridicat de a 
mers la vânat. Când îl văzu tatăl său, mult se 
bucură şi grăi către doctor: 


97 


— Ce bine să-ţi fac pentru binele ce mi l-ai 
făcut? Ce-ţi doreşti? 

Şi doctorul răspunse: 

— Nimic nu doresc de la măria-ta; numai o 
masă mare să faci şi să pofteşti la ea pe toţi domnii 
din Indii. 

Atunci împăratul zise: 

— Ce-mi ceri e o nimica toată pentru mine. 

Şi începu să facă mari pregătiri pentru masă 
şi chemă pe toţi domnii din Indii. Şi când beau şi 
se ospătau, doctorul grăi către împărat: 

— Dă poruncă să fie tăcere, că am să spun 
o poveste. 

Împăratul îi făcu pe voie şi toţi au tăcut; iar 
doctorul începu să spună povestea, aşa, şi aşa, 
şi aşa; şi a spus toate câte le-a păţit, fără să 
adeverească însă cine e. Şi cum spunea că fata 
însăşi s-a făcut doctor, în cele din urmă se dete 
pe faţă şi grăi: 

— Eu sunt fata aceea şi vreau să fiu nevasta 
feciorului de împărat; căci nu eu i-am făcut rău, ci 
sora mea cea rea. 

Când feciorul de împărat auzi acestea, o 
îmbrăţişă şi-i spuse: 

- Tu eşti mireasa mea! 
Şi au făcut nuntă strălucită şi au trăit fericiţi 
până la sfârşitul vieţii lor. 


Găinuşa fermecată 


A FOST ODATĂ un om sărac, care nu 
avea noroc pe lumea asta. El avea doi băieţi, dar 
încă mici. Şi unul îl ruga întruna să-l ia şi pe el, 
când se duce de acasă. Tatăl său îi spunea: 

— Ce ai să faci, băiete, dacă vei veni cu 
mine? Eu trebuie să merg departe să caut 
vreascuri; şi cine are să te ia în braţe? 

Dar băiatul o ţinea morţiş: 

- la-mă şi ia-mă! 

Plângea şi ţipa de i s-a făcut milă tătâne- 
său şi-l luă cu el într-o zi. Ajungând într-o poiană, 
aşeză băiatul pe o piatră şi merse să culeagă 
vreascuri. Cum şedea băiatul acolo şi se juca 
singur, o găinuşă veni lângă el şi se ouă un ou de 
aur. Băiatul luă oul şi strigă: 

— Tată, vino să vezi ce ou frumos am eu! 

Omul însă îşi văzu de treabă şi nici nu 
băgă de seamă ce spunea băiatul său. Apoi, 
după puţină vreme, puse lemnele la spinare, 
luă băiatul şi merse fără să vadă că acela are 
un ou de aur în mână. Aproape de casa lor, un 
negustor avea o prăvălie; şi băiatul îi dădu oul, 
pentru o legătură întreagă din mărfurile lui şi o 
oca de orez. 

Opt zile după aceea, omul merse din nou 
după vreascuri şi iarăşi îl luă şi pe băiat cu dânsul. 
Cum şedea băiatul pe piatră, veni iarăşi găinuşa 
şi se ouă un ou de aur. Băiatul luă din nou oul 
şi-l duse la negustor. Negustorul îi dădu în schimb 
mărfuri şi îi puse în mână câţiva bănuţi. După opt 
zile, iarăşi se petrecu acelaşi lucru. De astă dată 
însă băiatul prinse şi găinuşa. lar omul începu a 
bănui că negustorul îl înşală pe băiat şi luă el 
singur oul şi merse să-l vândă. Şi atunci negus- 
torul i-a dat o mulţime de bani şi toată prăvălia lui 
pentru oul acela. lar omul, vânzând ouăle, a 
devenit foarte bogat. 

De acu, găinuşa se oua în fiecare zi un ou. 
Omul îl vindea şi a ajuns putred de bogat, de nu 

mai ştia ce să facă cu banii. Într-o zi îşi chemă arga- 
tul la dânsul şi-i zise: 

— Ogoarele acestea sunt ale tale; când 
îngrijeşti de ale tale, ai grijă şi de ale mele. 

Şi adeverindu-l de slugă bună şi credincioasă, 
se hotărî omul să meargă departe la un loc de 
închinare. Ca să ajungă acolo, îi trebuiau trei ani 
până să se întoarcă acasă. 

După ce se porni omul, negustorul vru să 
iscodească de unde are ouăle cele de aur. Luă un 
coş plin de mărfuri şi merse pe la case. Cum trecea 
într-o zi, pe la poarta casei sale, strigând că are 
mărfuri de vânzare, femeia omului nostru cumpără 
un opaiţ şi alte mărunţişuri şi-i dădu un ou în 
schimb. Negustorul se bucură şi venea în fiecare 
zi, de lua ouăle de aur. De unde până unde, 
femeia se înţelese cu negustorul şi vru să şi-l ia 
de bărbat. Argatul cel credincios, zi de zi, îi făcea 
aspre mustrări; dar ea nu vru să se lase de gândul 
ei. Şi atunci, sluga cea bună se supără, lăsă toate 
baltă şi dus a fost. Când femeia rămase singură, 
abia atunci se văzu la largul ei. Şi, într-o zi, 
negustorul spuse către dânsa: 

— Să omorâm băieţii! Şi apoi vin eu într-o 
seară şi ne vom cununa. Să pui otravă pe prag; 

băieţii vor veni şi se vor otrăvi. Dar taie şi găinuşa, 
ca să o mănânc, căci altfel eu nu te pot lua. 

Femeia îl ascultă, tăie găinuşa şi o puse la 
fiert. Dar băieţii, când au venit, au luat capacul 
de pe oală şi au văzut găinuşa fierbând. Şi un 
băiat a mâncat capul şi, cum l-a isprăvit de mân- 
cat, a văzut că ştie tot ce se petrece în lume. 
Celălalt a mâncat inima şi plămânii şi, cum le-a 
mâncat, când se uita la cineva, ştia îndată ce are 
de gând să facă. Mama lor îi întrebă: 

— Aşa-i că aţi mâncat din găinuşă? 

— Nici n-am atins-o, răspunseră ei. 

Şi atunci luă ea oala şi o ascunse bine. Apoi 
puse otravă pe prag, ca să se otrăvească băieţii, 
când vor trece. Dar atunci băiatul care mâncase 
inima şi plămânii, spuse către celălalt: 

— Mama vrea să-l ia pe negustor de bărbat şi 
a pus otravă pe prag, ca să ne otrăvim. Noi însă să 
ieşim pe fereastră, ca să mergem la şcoală. 

Seara, când băieţii s-au întors, cel care 
mâncase inima şi plămânii spuse iarăşi: 

- Mama ne-a otrăvit mâncarea; să nu 
gustăm din ea, ci să mâncăm numai pâine şi 
brânză şi să ne luăm hainele şi să fugim! 

Şi, când maică-sa le-a pus dinainte mân- 
carea, ei nu se atinseră de ea, ci mâncară numai 
pâine şi brânză. Apoi cel ce mâncase capul 
găinuşei spuse fratelui său: 

— E noapte. Unde să mergem, frăţioare, 
acum? Ne-om scula dis-de-dimineaţă şi-om fugi. 

Băieţii s-au dus deci la culcare. Atunci 
negustorul veni şi o întrebă pe femeie: 

— Ai făcut vreo ispravă? 

Ea răspunse: 

— N-am putut face nimic! Diavolii! Nici nu 
s-au atins de mâncare! Au mâncat numai pâine 
şi brânză. Îţi spun: să punem mâine un om, ca să 
ni-i ducă într-o pustie şi să-i prăpădească. 

Zis şi făcut. 

Încă înainte de a se face ziuă, băieţii se 
treziră, îşi umplură buzunarele cu bani şi porniră 
la drum cu omul pe care-l trimisese mama lor, 
ca să-i prăpădească. Şi, ajungând băieţii cu 
omul acela sus la munte, se întoarseră către el 
şi-i spuseră: 

— Du-te aici aproape la stână şi adu o oaie! 

Omul se duse şi cumpără o oaie; făcură apoi 
un foc şi o fripseră. Şi atunci omul se uită la cei 

doi băieţi şi, fără de veste, începu a plânge. lar 
băieţii îl întrebară: 

— De ce plângi, unchiaşule? Pentru că mama 
ţi-a spus să ne omori? Dacă vrei să ne dăruieşti 
viaţa, atunci fă-o! 

Omului i se făcu milă şi nu-i omori. 

Băieţii porniră apoi la drum. Cum mergeau 
ei aşa, văzură departe înaintea lor un târg mare. 
Cel ce înțelegea gândurile oamenilor se întoarse 
către fratele său şi-i spuse: 

— Acolo unde mergem, au să te facă împărat! 
Şi tu ai să mă faci mare sfetnic al tău. 

— Te-oi face! răspunse celălalt. 

În zori de zi ajunseră ei aproape de târg. Şi 
spuse cel ce ştia gândurile oamenilor: 

— Vino să ne ascundem după tufa aceasta, 
pentru că în târg se petrece lucru mare. Îndată 
au să iasă din târg toţi oamenii, au să se adune 
aici şi au să dea drumul unei păsări şi, pe al cărui 
cap are să se aşeze pasărea, pe acela au să 
şi-l facă împărat. 

Merseră aşadar şi se ascunseră după tufă, 
aşteptând să vadă ce are să se întâmple. După 
un timp, băieţii văzură venind o mare mulţime de 

oameni; unul dintre ei dădu drumul unei păsări şi 
aceasta zbura şi zbura, şi nu voia să se aşeze 
nicăieri. 

Atunci oamenii începură să strige: 

— Cine s-a ascuns, să iasă la iveală! 

Şi băieţii ieşiră de după tufă, iar pasărea se 
aşeză pe capul celui mai mare. Atunci toată lumea 
se apropie de el şi-i puseră coroana pe cap, îl îmbră- 
cară în veşminte împărăteşti şi cu mare alai îl 
duseră în târg, iar pe cel mic îl făcură mare sfetnic. 

Să ne întoarcem acum la tatăl băieţilor. Îna- 
poindu-se din călătorie, merse la casa lui şi bătu 
la uşă. Negustorul deschise şi-l întrebă: 

- Ce cauţi aici? 

Omul răspunse: 

- Nu este doar casa mea?! Ce vorbă-i asta: 
ce caut eu aici? Ce cauţi tu aici? 

Şi se adunară vecinii şi-i povestiră toate pe 
rând, cum se întâmplaseră. Era să înnebunească 
omul nostru de necaz. Şi merse la sluga-i cea 
credincioasă, ca să audă mai bine. Acolo ascultă 
aceleaşi lucruri. 

— Vai de mine, copilaşii mei, ce s-a făcut din 
ei? întrebă nenorocitul. 

— S-au prăpădit, îi spuse argatul. 

Nu mai ştia omui ce să facă de necaz şi 
de durere. După ce-şi mai veni în fire, după 
câteva zile, se duse şi-şi ceru băieţii în faţa ju- 
decăţii. 

Şi merse omul ca să se judece până în târgul 
unde unul din băieţii lui era împărat. Şi încă nu 
venise bine tatăl lor, şi iată că băiatul cel mic se 
întoarse către cel mare şi-i spuse: 

- Dragă frăţioare, vine tata. Îndată are să 
intre. Să ne închinăm înaintea lui, când vine? Are 
să ne cunoască? Ştii ce să facem, ca să nu ne 
cunoască? Să luăm câte un măr şi să ne jucăm; 
şi când tata va deschide uşa şi va intra, vom scăpa 
merele, ne vom scula şi, plecându-ne să le luăm, 
aşa ne vom închina înaintea lui; şi el nu ne va 
cunoaşte cine suntem noi! 

Cum vorbeau aşa, uşa se deschise; şi făcură 
aşa cum se sfătuiseră. Tatăl lor nu băgă nimic de 
seamă şi nu-i cunoscu deloc că sunt băieţii lui. Şi 
atunci începu omul să vorbească. 

~ Am avut nevastă, băieţi şi avere. Şi toate 
mi le-a luat un negustor hapsân. Şi acu', vă rog, 
chemaţi-mi nevasta şi întrebaţi-o ce mi-a făcut 

cu băieţii. Vreau să-mi dea băieţii înapoi şi mai 
mult nimic. 

Şi băieţii nu se mai putură stăpâni şi în- 
cepură a plânge. Se coborâră de pe tron, căzură 
în genunchi şi-i grăiră: 

- Tată, chiar nu ne cunoşti? Uită-te bine! 
Noi suntem băieţii tăi! 

Omul, recunoscându-i, îi îmbrăţişă, îi sărută 
şi plânse şi el de bucurie. 

Şi după ce şi-au mai venit în fire, o aduseră 
acolo pe mama lor şi pe negustor; şi pe acesta 
au poruncit să-l ducă la spânzurătoare, iar pe 
mama lor au trimis-o într-o mânăstire să fie 
călugăriţă şi să nu o mai vadă în ochii lor. Pe tatăl 
lor l-au oprit la ei şi a trăit şi el ca un împărat. 


POVEŞTI TURCE 


Keloglan cel înţelept 


DEMULT DE TOT, trăia un fecior sărac şi 
chel — Keloglan i se zicea — singur pe lume. 
Înnopta pe unde se nimerea, mânca pâine uscată, 
când o avea şi pe-asta, iar de n-o avea, se culca 
pe piatră şi pe iarbă şi privea cu nesaţ cerul 
înstelat. Tată n-avea, mamă n-avea, pe nimeni 
care să-i cârpească o zdreanţă ori să-i pună în 
mână un dumicat de pâine. Învăţase Keloglan, 
de la cea mai fragedă vârstă, să-şi dobândească 
hrana prin trudă, şi muncea la cine găsea ceva 
de lucru. Pe când cei de-o seamă cu el se 
hârjoneau şi alergau fără grijă pe uliţi, el se 
deprinsese ca la fiecare pas să care în spinare 
poveri din cale-afară de grele. 

Într-una din zile, paşii îl purtară pe Keloglan 
pe dinaintea seraiului. Îşi aruncă ochii, din în- 

tâmplare, spre ferestre, şi rămase țintuit locului: 
la una din ele stătea, după un grilaj, o fată. Dar 
ce fată! Ruptă din soare, nu alta. Şi, privind-o, cu 
Keloglan se petrecu ceva ciudat. Prin vine nu-i 
mai alerga sânge, ci foc, iar picioarele, năuce, 
refuzau să-i mai dea ascultare: el nu se mai putea 
urni de lângă zidul seraiului. A încercat Keloglan 
s-o ia la dreapta, a încercat el s-o ia la stânga, 
dar degeaba, după câţiva paşi, se trezea iarăşi 
în faţa grilajului ferestrei, ca fermecat. Era cu 
neputinţă să facă altfel, voinţa sa îşi pierduse orice 
putere. Un foc cuibărit adânc în inimă îi mistuia 
mintea care, cu fiecare oftat de dor, se tulbura şi 
mai tare. j 

Aşa se făcu că în acea seară, când padi- 
şahul se întorcea de la vânătoare, îl găsi pe 
Keloglan stând pironit în faţa seraiului său, într-o 
tulburare de nedescris. 

— Ce cauţi, flăcăule, în dreptul ferestrelor 
mele? se răsti el, cu gândul să-l sperie pe 
Keloglan. 

Dar Keloglan nu se sperie. El n-avea frică 
de nimeni, căci în toată lumea asta, în afară de o 
zdreanţă în spinare, nişte buzunare rupte şi goale 

şi un cap pribeag, dar neplecat, el nu avea nimic. 
Aşa că, la întrebarea padişahului, Keloglan îi 
răspunse drept, fără ocolişuri: 

— Allah să-ţi hărăzească zile îndelungate şi 
să-ţi sporească din plin împărăţia, ca şi viaţa, o, 
padişah al meu! Eu ţi-am zărit fata la fereastră şi 
pe loc am fost străfulgerat de dragoste şi din 
clipa când am văzut-o tot colind pe aici, ca un 
bezmetic... 

Şi aşa flăcăul nostru îşi mărturisi, deschis, 
tot ceea ce simţea. 

Tare uluit rămase padişahul că un zdren- 
țţăros cum era Keloglan nu cunoaşte sfiala şi-şi 
arată, neînfricat şi fără ascunzişuri, taina inimii şi 
tocmai în faţa cui? Chiar în faţa padişahului şi, pe 
deasupra, şi tatăl fetei! Se mânie peste măsură, 
îl numi pe Keloglan calic neobrăzat şi câte şi mai 
câte vorbe de ocară îi aruncă în faţă bietului 
flăcău... Apoi strigă la străji şi sărmanul Keloglan 
fu aruncat în beciurile cele cumplite ale seraiului. 
Căci, în vremurile acelea, padişahii, mulţi la 
număr, nu dădeau nimănui socoteală de nimic: 
tăiau şi spânzurau după cum le era vrerea. ŞI 
padişahul, furat de plăcerile vieţii, uită cu totul de ` 

Keloglan, care petrecu în hruba cea neagră şi 
umedă şapte ani încheiaţi, singur şi cătrănit cum 
nu se mai poate. 

Într-o zi, padişahul primi o scrisoare de la 
padişahul Indiei. În ea se spunea aşa: „lată, frate 
padişah, îţi trimit prin solul meu un toiag şi te 
întreb: care din capetele lui e mai greu? Dac-ai 
să ştii a-mi răspunde, e foarte bine. Dacă n-ai să 
ştii, pregăteşte-te din vreme, că-ţi voi cotropi 
împărăţia cu atâţia ostaşi, încât abia-abia de-i 
poate ţine pământul“. Padişahul citi scrisoarea, 
îşi plimbă ochii peste toiagul de care atârna 
soarta ţării sale, iarăşi citi scrisoarea, iarăşi 
cântări toiagul... Şi vizirii şi ceilalţi curteni, câţi 
se aflau în jurul tronului, cercetară unul după 
altul toiagul, cu nedumerire, căci în faţa lor se 
afla un toiag cu desăvârşire neted, cu 
amândouă capetele la fel, ca gemene. Au adus 
dulgheri de au măsurat toiagul, giuvaergii de l-au 
„cântărit, l-au arătat celor mai înţelepţi sfetnici. 
Nimeni însă nu izbuti să-şi dea seama care din 
capetele lui e mai gros. Îngrijorat foarte, padi- 
şahul, nemaiştiind încotro să se mai îndrepte, 
ceru şi sfatul fiicei sale. 

— O, tată-padişahule, îi spuse fata, în 
temniţele noastre zace de mult Keloglan, să ne 
sfătuim şi cu el, poate c-o găsi un mijloc să ne 
scape de necaz. 

Şi numaidecât fata cobori ea însăşi în 
temniţă, porunci să se deschidă porţile şi, gă- 
sindu-l pe Keloglan, îi povesti dintr-o răsuflare 
totul. Keloglan nu era un flăcău oarecare. Câte 
ciomege pe spinare nu primise el altădată, când 
cutreiera pământul fără habar! El ascultă deci cu 
luare-aminte spusele fetei şi se porni să râdă pe 
săturate: 

— Ce poate să fie mai uşor decât asta, fiică 
a padişahului! Du-te la tatăl tău şi spune-i să 
arunce în apă toiagul. Partea cea mai grea se va 
scufunda în apă. Şi-apoi, mai zi-i să nu uite un 
lucru: oricât ar fi el de padişah, nu se cade să 
ferece în închisoare pe oricine îi iese în cale, fără 
vreo pricină anume. 

Bucuroasă că a aflat dezlegare la încâlcita 
întrebare a padişahului Indiei, fata alergă într-un 
suflet la tatăl său şi-i spuse ce aflase de la 
Keloglan. Pe dată aruncară toiagul într-un havuz, 
puseră degrabă un semn la partea care se 

scufundase cum că ea este mai grea decât 
cealaltă şi trimiseră toiagul înapoi, la padişahul 
Indiei. 

Nu mică fu mirarea acestuia când văzu că 
reuşiseră să afle adevărul. 

- Fie, de data asta s-au descurcat. Dar 
încercările sunt trei. Mai au încă două la care 
trebuie să facă faţă, altminteri va fi război. 

Aşa a grăit padişahul Indiei şi, fără zăbavă, 
trimise celuilalt padişah trei cai: tustrei de acelaşi 
soi, tustrei de aceeaşi statură, tustrei cu aceleaşi 
podoabe. Cu neputinţă să fie deosebiți unul de 
altul. „Care dintre aceşti trei cai e mama, care e 
mânza ei şi care e mânza mânzei?“ lată între- 
barea la care trebuia să răspundă padişahul, de 
nu voia să-i fie ţara trecută prin foc şi sabie. Se 
uită el la cai o dată, se uită de două ori şi chibzui 
în sinea sa, apoi îşi netezi barba în neştire. Au 
fost chemaţi toţi vracii pricepuţi la îngrijirea dobi- 
toacelor, toţi geambaşii şi mai-marii peste grajdu- 
rile împărăteşti. Nici unul însă nu putu să dezlege 
întrebarea. Şi iarăşi, într-un târziu, padişahul îşi 
făcu fiica părtaşă la îngrijorarea sa. lar fata cobori 
iarăşi în temniţă, şi iarăşi îi ceru ajutor lui Keloglan: 


113 


— Vai, Keloglan, acum e vorba de trei cai. 
Seamănă între ei ca trei picături de apă. Cu ne- 
putinţă de desluşit care e mama, care e mânza şi 
care e mânza mânzei... şi îşi plecă adânc capul a 
umilinţă. i 

Keloglan cugetă o clipă, apoi grăi: 

— Prea bine, fiică a padişahului. Nimic mai 
lesne: voi întrebaţi, iar eu răspund. Voi rămâneţi 
muţi de mirare, iar eu caut şi dibuiesc adevărul. 
Voi vă culcaţi pe saltele de puf, iar mie îmi pu- 
trezesc oasele în temniţă. Voi vă ghiftuiţi cu miere 
şi cu unt, iar eu abia de-mi amăgesc foamea cu 
pâine uscată şi amară şi apă sălcie. Eu iarăşi vă 
viu în ajutor şi vă scap din nevoi şi iarăşi zac în 
beciurile voastre, lipsite de orice rază de lumină... 
Spune-i aşa padişahului-tată din partea mea, 
sultană: el să mă scoată din temniţă, iar eu din 
strâmtoarea în care se află... 

Fata alergă la taică-său şi-i spuse vorbele 
flăcăului. lar padişahul porunci şi Keloglan fu scos 
din temniţă şi, îmbrăcat în veşminte noi şi fru- 
moase, fu adus dinaintea stăpânitorului. 

— Incercarea de acum e şi mai uşoară decât 
cea de rândul trecut, înălţimea ta, zise Keloglan. 
Porunceşte să se închidă caii în grajd. În faţa portii 

grajdului, pune să se sape un şanţ care să fie 
umplut cu apă. Ca să deosebeşti apoi mama de 
mânză şi mânza de mânza ei nu mai este nici o 
greutate. 

Pe dată padişahul porunci de se înfăptuiră 
toate după cum ceruse Keloglan. Curtenii, 
îmboldiţi de curiozitate, se adunară cu toţii în 
curtea seraiului. Keloglan, cu un bici în mână, intră 
în grajd, deschise larg poarta şi începu a biciui 
caii. Aceştia alergară spre poartă. Unul dintre ei 
se opri, îşi roti capul când la dreapta, când la 
stânga şi, aruncându-şi stângaci picioarele din 
faţă, de parc-ar fi fost rupte, trecu şanţul. 

— Calul care a trecut cel dintâi este bătrâna! 
strigă Keloglan. 

Din nou lovi cu biciul până ce al doilea cal 
răsări în poartă şi sări şi el şanţul. 

— Calul care tocmai a trecut este mânza ei! 
strigă Keloglan. 

Din nou se auzi şfichiuitul biciului; ultimul 
cal ţâşni peste şanţ, ca o nălucă: 

— lată acum şi mânza mânzei! strigă iarăşi 
Keloglan. 

Toţi cei de faţă rămaseră uluiţi. 

— Aferim, aferim! se auzi, ca dintr-o singură 
gură, cuvânt prin care curtenii lăudau destoinicia 
lui Keloglan. 

La un semn al padişahului, rândaşii săriră 
de însemnară fiecare cal în parte, după cum 
zisese Keloglan, şi aşa fură trimişi înapoi, la 
padişahul Indiei. Acesta fu silit să recunoască şi 
de data aceasta răspunsul primit ca fiind cel bun. 
Atunci se apucă să scrie o altă scrisoare, a treia, 
în care spunea: „Trimite la curtea mea pe cei mai 
bărboşi, mai mari şi mai înţelepţi bărbaţi din țara 
ta, ca eu să le pun câteva întrebări. De vor şti să 
răspundă, slavă lor, de nu, pornesc cu război 
împotrivă-ţi. 

Crainici împânziră împărăţia, vestind pre- 
tutindeni să se adune la serai înţelepţii înţelepţilor. 
Din toate colţurile soseau cărturari de soi, dervişi 
pribegi care răscoliseră, cu pasul lor neostenit, 
lumea, cugetători cunoscuţi peste mări şi ţări, dar 
nici unul nu voi să-şi ia o asemenea povară. 
Văzând padişahul că rămâne iarăşi singur şi în 
cumpăna asta, îşi aduse aminte de Keloglan. 

— Eu mă duc, mărite padişah, şi voi da 
răspunsuri care-ţi vor păstra numele nepătat, zise 

Keloglan. Şi, pe deasupra, voi aduce cu mine, în 
robie, pe însuşi padişahul Indiei cel trufaş. Ca 
răsplată însă pentru slujirea mea neclintită, va 
trebui să mi-o dai pe fiica ta de soție. Numai aşa 
mă prind să te ajut şi de astă dată. 

Padişahul chibzui în sinea lui: „Să mă prefac 
că mă învoiesc la toate, ca să apuce Keloglan să 
se ducă. De răspuns la întrebări va răspunde el, 
negreşit, dar de adus în robie pe un padişah atât 
de puternic şi de semeţ, cum să izbutească?! El 
n-o să-şi poată ţine făgăduiala în întregime şi 
atunci nici eu nu trebuie să-mi dau fata. Şi totul 
se va rândui de la sine, în folosul meu şi numai al 
meu“. Aşa chibzui padişahul în sinea sa. Dar 
nu-şi dădu pe faţă gândurile şi glăsui mieros către 
Keloglan: 

- Prea bine, fiule. Să fie după cum ai spus. 

Keloglan ceru o cămilă, un ţap, banii trebu- 
incioşi pentru o călătorie atât de anevoioasă şi 
porni la drum. Un sol, înaintea lui, îi vestea 
trecerea: „Vine cel mai mare înţelept al tării“. 

După luni şi luni de zile, Keloglan ajunse, în 
sfârşit, în împărăţia Indiei. În semn de mare 
prețuire, ostaşi rânduiţi de-o parte şi de alta a 

drumului îl întâmpinau cu surle şi cu tobe. Aşa 
ajunse la serai. Şi el, de parcă de când e lumea 
şi pământul n-ar fi avut parte decât de o astfel de 
cinstire, păşea semeţ şi nepăsător, într-o mână 
cu căpăstrul cămilei, în cealaltă cu funia ţapului, 
făcând semne de prietenie norodului adunat de 
pretutindeni să-l vadă. 

Padişahul Indiei, care se aşteptase să vadă 
un alai de oameni care de care mai mândri, nu 
ştiu ce să creadă când îl văzu pe Keloglan singur, 
trăgând după el un tap şi o cămilă. 

— Fiule, spuse el cu grijă, padişahul tău 
trebuia să trimită pe cei mai bărboşi, mai mari şi 
mai înţelepţi bărbaţi din împărăţia lui. S-a întâm- 
plat ceva cu ei pe drum? Unde e floarea înţelep- 
ciunii voastre? 

Netulburat, Keloglan arătă spre cămilă: 

— lată, ai în faţa ochilor pe cel mai mare 
dintre noi, Luminăţia Ta. 

Arătă apoi spre tap: 

— Şi iată şi pe bărbosul nostru, slăvite. 

După aceste vorbe, se arătă pe sine: 

— Cât despre cel mai mintos om din împă- 
răţie, luminate, zice-se că acela sunt eu. Pofteşte 
de întreabă-mă ce vei vrea! 

Şi îl privi neînfricat, drept în ochi. 

- Aşaaa?! se minună padişahul. la zi atunci, 
câte stele sunt pe cer? 

— Taman cât păr are ţapul meu, Luminăţia Ta. 

— Cum se poate adeveri că e aşa? 

- Înălţimea Ta pune întrebări, Înălţimea Ta 
se cuvine să cerceteze dacă răspunsul meu e 
drept au ba. Număraţi pe îndelete firele de păr 
ale ţapului, că eu adăst aici, nu mă zoresc. 

Se priviră ce se priviră între ei, cu înţeles, 
curtenii adunaţi în divan, apoi vestiră că socotesc 
ca drept răspunsul lui Keloglan. 

— Dar mijlocul lumii unde e? întrebă din nou 
padişahul Indiei. 

— Taman acolo unde se află acuma piciorul 
drept, din spate, al cămilei mele, slăvite padişah. 

— Cum se poate adeveri că e aşa? 

— Măsuraţi, măsuraţi pe îndelete, că eu nu 
mă zoresc. Înălţimea Ta pune întrebări, Înălțimea 
Ta se cuvine să cerceteze dacă răspunsul primit 
este drept au ba. 

larăşi schimbară între ei priviri curtenii 
strânşi în divan, şuşotiră cât şuşotiră şi încuvi- 
inţară răspunsul lui Keloglan. 

— Prea bine, fiule, prea bine, mormăi padi- 
şahul, înciudat. Ai răspuns şi la întrebarea a doua 
şi ultima. Acuma, vino să-ţi iei răsplata cuvenită 
pentru înţelepciunea ta fără pereche. Şi, vârân- 
du-şi mâna într-unul din buzunarele adânci ale 
giubelei, grăi: Desfă-ţi batista, fiule. 

Keloglan îşi despături batista şi padişahul 
se prefăcu a număra monede grele de aur, zicând: 
„tac, tac, tac!“ Apoi vâri mâna în celălalt buzunar 
al giubelei şi se prefăcu a număra arginţi cu sunet 
sprinţar, zicând „clinc, clinc, clinc!“... Nici în mâna 
padişahului, nici în batista lui Keloglan nu se zări 
nici urmă de gologani. Keloglan aşteptă niţeluş, 
apoi, pricepând jocul, îşi înnodă fără şovăire 
batista şi, ca şi cum ar fi fost o boccea de mare 
preţ, o vâri la sân: 

— Să ai parte de sănătate şi belşug, Lumi- 
năţia Ta, şi ceea ce dăruieşti cu mâna ta să-ţi 
însoţească paşii oriunde, ca să-ţi sporească 
gloria, cinstea şi mărinimia. 

„De data asta i s-a înfundat flăcăului cel istet, 
îşi zise padişahul, înveselit... A tăcut mâlc la bătaia 
mea de joc...“ 

Plin de bună-cuviinţă şi respect, Keloglan 
sărută, cu adâncă supunere, poala veşmintelor 


120 


împărăteşti şi părăsi seraiul. Se îndreptă spre 
piaţă, intră în cea mai arătoasă prăvălie, unde 
alese cele mai de preţ ţesături, pe care le trimise 
la hanul în care trăsese. Când veni rândul 
socotelii, neguţătorii se căzniră ceasuri înde- 
lungate, într-atât de multe şi de scumpe erau 
lucrurile târguite de Keloglan. lar acesta, în tot 
acest răstimp, o dată măcar nu s-a uitat să vadă 
dacă s-a socotit bine sau nu. Când i s-a spus cât 
are de plătit, şi-a scos tacticos batista de la sân, 
a deznodat-o şi, pe îndelete, se prefăcu a număra 
monede grele de aur, zicând: „tac, tac, tac!“, apoi 
arginţi cu sunet sprinţar, zicând: „clinc, clinc, clinc!“ 

Într-un târziu, ostenit de atâta numărat, grăi 
către negustori: 

- V-am lăsat ceva mai mulţi gologani decât 
aţi cerut. Ce trece peste socoteală vă las vouă, 
pentru osteneala voastră, drept mărunţiş pentru 
hamam şi cafenea. Rămâneţi cu bine, vă încre- 
dinţez lui Allah! le mai zise el şi ieşi din prăvălie. 

În primul moment, neguţătorii rămaseră 
năuci: în afară de „tac, tac, tac“, şi „clinc, clinc, 
clinc“ spuse, ce-i drept, atât de serios de Keloglan, 
nu primiseră nimic. lute însă se dumiriră şi, 

alergând după flăcău, îl înşfăcară de guler şi cu 
strigăte şi ocări îl îmbrânciră până la cadiu, căruia 
îi povestiră păţania. Cadiul se întoarse spre 
Keloglan şi-l întrebă dacă lucrurile s-au petrecut 
aşa cum îi fuseseră înfăţişate. 

— Pe legea mea, cadiu efendi, de n-am 
rămas trăsnit cât de răzvrătit e norodul în ţara 
asta a voastră. Să nesocotească până şi galbenii 
şi argintii înmânaţi mie, ia, mai adineaori, de însuşi 
preacinstitul şi strălucitul vostru padişah! Căci 
gologanii cu care i-am plătit eu pe negustorii aici 
de faţă au fost numărați uite colea, în batista asta, 
de padişahul vostru, ca răsplată pentru înţelep- 
ciunea mea. Zău de pricep ce vină port eu ca să 
mă văd târât la judecată?! Supuşii padişahului 
să nu primească banii daţi de acesta unui străin, 
ca cinstire? 

Auzindu-l, cadiul îşi trecu palma peste 
barbă, închise cartea mare, cu scoarţe negre, 
unde se afla dezlegarea tuturor jalbelor şi zise: 

-— Pricina asta nu poate fi judecată decât de 
padişahul însuşi! 

Şi cu toţii o porniră la serai. Cum ajunseră 
aici, Keloglan şi începu să vorbească: 

- Vai, înălţimea ta, ce mi-a fost dat să 
pătimesc! leşind din seraiul tău m-am dus la 
neguţătorii ăştia, ca să târguiesc câte ceva. După 
ce am ales marfa după trebuinţă, am plătit-o 
frumuşel cu părăluţele pe care mi le-ai dat cu 
propria-ţi mână, îţi aminteşti doar, nu? „Tac, tac, 
tac! Clinc, clinc, clinc!“ Ba mai le-am lăsat şi un 
bacşiş pentru osteneala lor. Ei însă se arătară 
tare nemulţumiţi de gologanii mei — de fapt, ai 
tăi —, mă acoperiră cu batjocuri şi iată-mă târât şi 
la judecată. 

Padişahul se uită cercetător la vizirii săi: 
aceştia, cu capetele adânc plecate peste piept, 
abia îşi ascundeau zâmbetele, pe sub bărbile 
lungi şi mustăţile stufoase, dovedind, astfel, că şi 


„de astă dată Keloglan ieşise învingător. 


7 pa 


— Sloboziţi-l numaidecât pe flăcău, căci e 
nevinovat. lar datoria făcută de el vă va fi plătită 
de vistiernicul meu! 

S-au împrăştiat cu toţii. A doua zi, Keloglan 
îşi deschise chiar în faţa seraiului o dugheană de 
dărăcit lână şi bumbac. La miezul nopţii, când pe 
ulite nu mai era ţipenie de om, strecură înăuntru 
o ladă. Apoi se dezbrăcă până la piele, se unse 

cu clei pe tot trupul, se dădu de-a dura peste 
maldărul de lână şi bumbac şi aşa se duse drept 
la serai. Văzând arătarea asta, străjile, de frică, 
se tupilară cum putură, încercând să se facă una 
cu pământul. Astfel Keloglan urcă nestingherit 
până la iatacul padişahului care, în patul său, 
tremura ca varga. „Vai de mine, îşi zise el, a venit 
neîndurătorul gâde, cel de pe urmă, vai, mie!“ Se 
ghemui în patul lui împărătesc, înfricoşat atât de 
tare, încât îi pieri până şi graiul. 

— Eu sunt gâdele care ia sufletul muri- 
torilor. Eşti aşteptat în ceruri. Trebuie să vii cu 
mine. Dacă scoţi doar o vorbă, s-a zis cu tine, 
nu mai ai scăpare. 

Keloglan apucă de braţ pe padişahul îngrozit 
şi îl luă cu el, târându-l pe scări mai mult mort 
decât viu. Pe unde treceau, străjile îi salutau, 
încremenite. Keloglan îl duse pe padişah în du- 
gheana sa şi îl băgă în lada pe care o ferecă 
îndată cu străşnicie. Se duse pe urmă la han, îşi 
încărcă pe catâri ţesăturile târguite, luă şi lada cu 
padişahul şi în chiar acea noapte o porni la drum. 
După luni şi luni ajunse, într-o zi, în propria-i ţară, 
oprindu-se drept la serai. În faţa tronului, îşi 

desfăşură țesăturile care de care mai scumpe şi 
mai frumoase. 

- lată, slăvite padişah, darurile mele pentru 
fiica ta, pentru tine şi pentru vizirii tăi, ca amintire 
din călătoria mea prin îndepărtatele meleaguri ale 
Indiei. lar acesta, spuse el deschizând ultima ladă, 
este padişahul Indiei cel trufaş şi pus pe batjocură 
şi războaie. 

La vorbele lui se ivi din ladă, suspinând şi 
văicărindu-se, îmbrăcat anapoda cu două rânduri 
de haine, de noapte şi de zi, un biet om, pe care 
nu-l ţineau picioarele. Nenorocitul căzu pe treptele 
tronului, cerşind milă, căci se credea în faţa lui 
Azrail, îngerul morţii... Keloglan îşi depănă în faţa 
divanului toate peripeţiile prin care trecuse de 
când plecase din ţara sa. lar padişahul îşi uită de 
gândurile sale tulburi cu care îl însoţise pe 
Keloglan la plecare şi încuviinţă căsătoria flăcăului 
cu fiica sa. Bubuiră tobele, răsunară surlele, 
crainici vestiră marea bucurie. Şi patruzeci de zile 
şi patruzeci de nopţi încheiate tinu nunta la care 
petrecură oaspeţii din cele patru colţuri ale împă- 
răţiei, precum şi din ţări vecine. Şi tot norodul se 
veseli, mâncă şi bău pe săturate, de până şi azi 

bătrânii mai povestesc de belşugul şi veselia de 
atunci. Padişahul Indiei fu lăsat să meargă înapoi, 
în ţara sa, să împărătească mai departe, cu mai 
multă chibzuinţă, iar Keloglan ajunse mai mare 
vizir şi nimic nu se făcea în serai, fără ştirea şi 
încuviințarea sa. 


O poveste cu tâlc 


DEMULT DE TOT trăia într-un ţinut înde- 
părtat, spre soare-răsare, un împletitor de nuiele. 
Trudea cu tragere de inimă la meşteşugul său şi 
izbutind să facă lucruri pe cât de frumoase, pe 
atât de trainice, dobândise faimă şi trăia mulţumit, 
alături de nevasta şi de fiica sa. 

Într-o zi, un paşă, trecând călare cu o suită 
numeroasă, văzu o preafrumoasă fată lângă o 
cişmea din drum, umplându-şi ulciorul cu apă. Şi 
atât îi plăcu statura-i mlădie şi gingăşia mişcărilor 
ei, încât, cum era neînsurat, se gândi să şi-o ia 
de soție. 

Puse oameni de aflară unde locuieşte fiinţa 
râvnită şi îşi trimise acolo, degrabă, peţitoare. 

- Paşa îţi face nemărginita cinste să-şi uite 
de rangul său în faţa frumuseţii fiicei tale şi să 
ţi-o ceară de soaţă, spuseră ele împletitorului de 
nuiele. 

— Cinstea e mare, într-adevăr, răspunse 
acesta netulburat, iar despre paşă norodul vorbeşte 
numai de bine. Dar, mai înainte de a-mi da fata, 
vreau să ştiu: cel care vrea să-mi fie ginere cunoaşte 
vreo meserie? Ar putea oare, la nevoie, să-şi câştige, 
aşa ca mine, traiul prin truda mâinilor sale? 

Se mirară peţitoarele. 

— Ce gânduri îţi vin în minte, omule! El e un 
paşă, nu pricepi? Ce-i trebuie lui o meserie? E 
un om bogat, de cuvântul lui atârnă viaţa unei 
mulţimi de oameni. 

— Eu nu zic că nu-i aşa, întări vorba iarăşi 
tatăl fetei. Numai că eu nu dau doi bani pe-un 
bărbat ale cărui mâini nu-s bune de nici un meş- 
teşug. Ginerele meu va trebui să ştie o meserie 
trudnică, cinstită. 

Peţitoarele plecară, nu fără să ocărască pe 
încăpăţânatul părinte, şi spuseră totul paşei. 

Cum acesta dorea mult s-o ia de soţie pe 
fata pe care o peţise, se îmbrăcă în straie de om 
nevoiaş şi colindă pe la fel de fel de meşteşugari, 
cu gândul să le înveţe meseria. Până la urmă, 
chibzuind că cel mai uşor lucru, ce se poate 
deprinde cel mai iute, este împletitul de nuiele şi 
rogojini, intră ucenic la un astfel de meşter şi se 
apucă de lucru cu sârg. În scurt timp izbuti să 
devină el însuşi meşter şi atunci trimise din nou 
peţitoarele la împletitorul de nuiele, cu rugămintea 
să-i dea fata drept soaţă. 

Aflând cum stau lucrurile cu cel ce voia a-i fi 
ginere, acesta îşi dădu încuviințarea şi nunta se 
făcu spre mulţumirea tuturor, deşi paşa nu putea 
uita, cu una cu două, jignirea adusă lui, unui 
dregător, de către un om de rând. 

Nu trecu mult şi prin intrigi de serai, tânărul 
paşă pierdu bunăvoința padişahului. Scos din 
înalta sa slujbă, bătu pe la multe uşi, încercând 
să dobândească orice slujbă, cât de neînsemnată 
ar fi fost, dar nimeni nu îl asculta, de teamă să 
nu-şi atragă prin aceasta, asupra sa, mânia 
padişahului. Cum o dată cu slujba îşi pierduse şi 
întreaga avere, paşa ajunsese aproape muritor 

de foame. Atunci îşi aduse aminte că ştie o 
meserie şi se apucă să muncească alături de 
socrul său, lăudând acum, în sinea sa, bunul-simţ 
şi dreapta judecată a acestuia. Astfel el îşi câştigă 
traiul de fiece zi pentru el şi familia lui şi trăi mai 
departe, în tihnă, cu femeia pe care o iubea, 
bucurându-se de cinstirea celor din jur. 


POVESTE POLONĂ 


Femeia guralivă 


DEMULT, trăia într-un sat un om tare sărac. 
Ce folos că avea o bucăţică de pământ pe care 
ar fi putut cultiva castraveți, varză şi gulii, dacă 
nu avea vreme să-şi îngrijească grădina. Ca şi 
ceilalţi oameni din sat, el şi nevastă-sa lucrau din 
zori şi până-n noapte pe moşia boierului. Munca 
era istovitoare, iar câştigul lor era aşa de mic, 
încât de-abia îşi duceau traiul de pe o zi pe alta. 
Oricât de chibzuiţi ar fi fost, mâncarea nu le 
ajungea niciodată, erau mereu flămânzi şi sleiţi 
de putere. 

Dar, într-o vară, pe pământul lor se făcură o 
mulţime de roade, cum nu mai avuseseră nici- 
odată. Plini de bucurie că au ce mânca, se gândiră 
ca o parte din recoltă s-o păstreze, să aibă mâncare 
pe mai multă vreme, aşa că hotărâră să sape o 

pivniţă în fundul grădinii, lângă şopron. Zis şi făcut! 
Omul se apucă de treabă în timpul nopţii — ziua 
era la muncă pe moşia boierului — când pe cer 
luceau stelele şi luna. Dar abia izbi de vreo două 
ori cu sapa în pământ, când deodată se auzi un 
zgomot, iar sapa se izbi în ceva. 

Mai lovi o dată cu sapa şi încă o dată, şi 
mare-i fu mirarea când, după un timp, scoase din 
pământ o oală mare. 

— Nevastă, strigă el, vino de mă ajută să 
scoatem oala asta afară! 

Cu mare caznă scoaseră oala afară, că era 
foarte grea. Când îi ridicară capacul, începură să 
lucească ducaţii de aur în lumina lunii. 

Rămaseră amândoi ca trăsniţi şi cu ră- 
suflarea tăiată. Când îşi mai veniră în fire, bărbatul 
spuse, cu voce tremurândă: 

— Ce minune, nici nu-mi vine a crede! De 
atâţia ani stă ascunsă în grădina noastră o 
comoară aşa de mare şi noi nu mai scăpăm de 
sărăcie! 

Cu amândouă mâinile începu să zornăie 
monedele de aur. Nu trecu mult timp, că dintr-o 
dată bărbatul acoperi oala cu capacul şi apoi o 

ascunse, să nu se mai vadă şi, în şoaptă, îi spuse 
neveste-si: 

- Nu uita că oamenii sunt răi şi invidioşi, să 
nu spui la nimeni ce noroc a dat peste noi. Nimeni 
în afară de noi nu trebuie să ştie că am găsit în 
grădina noastră o oală cu ducați. Să nu spui nimă- 
nui nici o vorbă! 

Nevasta dădu din cap, în semn că a înţeles, 
şi amândoi adormiră fericiţi. 

A doua zi, dis-de-dimineaţă, se duseră ca 
de obicei la lucru pe moşia boierului. Nevasta, 
împreună cu alte femei, a fost trimisă la săpatul 
cartofilor. Nici nu apucase soarele să zvânte toată 
roua dimineţii, când ea se şi adresă vecinei: 

— Mă întreb de ce mai muncesc, că nici 
nevoie nu am. Foarte uşor aş putea arunca sapa 
şi să mă întorc acasă! 

— Ce tot vorbeşti acolo? se sperie vecina. 
Ştii că moşierul nu iartă şi ţi-ar pune o amendă 
aşa de mare, că nici n-ai fi în stare s-o plăteşti. 

- Ehei, ce ştii, acum pot să plătesc şi zece 
amenzi. |ţi spun ceva, dar vezi, să nu mai spui la 
nimeni. Astă-noapte, împreună cu bărbatul meu, 
am găsit o comoară foarte mare. Să nu uiţi, să nu 
spui nimănui nici o vorbă! 

— Îţi voi păstra secretul, o încredinţă vecina. 

Dar, înainte ca vacile să se întoarcă acasă 
de la păşune şi soarele să se ducă la culcare, 
vuia tot satul. Aflaseră despre comoară şi cei care 
locuiau mai departe. 

Bietul om fu cuprins de mare supărare şi 
grijă. Ştia prea bine că, de nu va găsi cât mai de- 
grabă o ieşire, va auzi boierul şi-i va lua comoara. 
După ce se gândi şi iar se gândi, seara îi spuse 
neveste-si: 

`- — Am auzit că la noapte turcii vor da năvală 
în satul nostru. Ascunde-te în şopron, acolo n-or 
să te găsească! 

Zis şi făcut. Femeia intră în şopron, dar băr- 
batu-său înţepeni uşa pe dinafară, apoi se duse 
la brutar, cumpără o traistă mare de covrigi pe 
care-i împrăştie în jurul casei şi în grădină. 
Dimineaţa o scoase pe nevastă-sa din şopron 
şi-i spuse: 

- Astă-noapte s-a întâmplat un lucru nemai- 
întâlnit. Din cer au căzut covrigi şi mă gândesc 
că ar bine să-i aduni, e păcat să-i pierdem! 

Femeia făcu ochii mari şi, fericită, adună toţi 
covrigii fără să se gândească prea mult la ce-i 
spusese bărbatu-său. 


133 


Când se lăsă seara, omul îşi închise din nou 
nevasta în şopron, spunându-i înfricoşat: 

— S-a întâmplat o mare nenorocire! Moşierul 
nostru parcă a înnebunit. Vrea să asmută câinii 
asupra noastră, să ne alunge din sat. Nu ştiu ce 
să ne facem. Stai aici şi nu scoate nici o vorbă! 

Apoi el întărâtă un câine, care alerga prin 
apropiere. Câinele începu să latre şi după el înce- 
pură să latre şi alţi câini din sat, cum se întâmplă 
de obicei noaptea, aşa că în scurt timp se stârni 
o adevărată hărmălaie. 

Auzind, femeia fu cuprinsă de frică şi începu 
să plângă şi să jelească, spunând printre suspine: 

— Vai, vai, vai, sărmana de mine, ce mă fac, 
ce mă fac? Cu siguranţă că bărbatul meu a fost 
alungat din sat! Vai, vai... 

După câteva zile, aşa cum prevăzuse, omul 
fu chemat de boier, care, nici una, nici două, îi 
porunci să-i aducă imediat comoara. Dar acesta, 
cu o figură de neştiutor, îi răspunse boierului că 
nu ştie despre ce-i vorbeşte, că este prima dată 
când aude despre comoară. 

— Uită-te la mine, boierule, arăt eu ca un om 
care a găsit o comoară?! 

Atunci boierul, văzând că nu se înţelege cu 
acest sărman, a dat poruncă să fie adusă şi ne- 
vasta lui. 

— Este adevărat, întrebă boierul, că voi doi 
aţi găsit o comoară? 

— Da, boierule, aşa este, am găsit o co- 
moară! răspunse femeia. 

Mulţumit, boierul dori să afle şi alte amănunte, 
aşa că o întrebă în continuare: 

— Când s-a întâmplat asta? 

După ce cugetă puţin, femeia răspunse: 

— Ei, acum câteva zile, când au trecut turcii 
prin satul nostru. 

Boierul ascultă spusele femeii şi i se păru 
că ceva, ceva nu-i în ordine. Nu mai auzise pe 
nimeni până atunci să spună că au trecut turcii. 
Şi, ca să-şi facă o părere, o mai întrebă pe femeie 
dacă nu-şi mai aminteşte şi alte lucruri. 

— Vai, cum să nu, asta n-am s-o uit nici- 
odată. A doua zi după ce am găsit comoara, din 
cer au căzut mulţi covrigi, pe care eu i-am adunat 
cu mâna mea, bucată cu bucată. 

Boierul scutură capul şi întrebă cu o voce 
plină de supărare: 


135 


— Mai poţi să-ţi aminteşti şi altceva? 

— Ei, boierule, cum să nu-mi amintesc, doar 
aşa ceva nu se poate uita. Acum câteva zile, mare 
nenorocire a dat peste noi când mata ai înnebunit 
şi-ai vrut să ne alungi din sat pe mine şi pe băr- 
batul meu, asmuţind câinii asupra noastră. 

Auzind, boierul nu mai putu suporta şi în- 
cepu să strige: 

— Zici că eu am înnebunit?! Tu, femeie, eşti 
nebună de legat! Pleacă de aici, să nu te mai văd 
niciodată înaintea ochilor! 

Şi aşa omul cel sărac, dar cu multă înţelep- 
ciune, a putut să-şi păstreze comoara găsită sub 
şopron şi să trăiască mulţi ani fericiţi împreună 
cu nevasta sa care de atunci nu mai ieşea din 
cuvântul lui. 


POVESTE BULGARĂ 


Hoţul şi merele de aur 


ODATĂ, un om sărac lipit pământului, 
trecând prin faţa unui palat, văzu în curtea lui 
câţiva meri încărcaţi cu fructe. Şi erau atât de roşii 
şi de frumoase merele, iar săracului îi era atât de 
foame, că, deşi era un om cinstit, de astă-dată 
n-a mai ţinut socoteală că merele nu erau în curtea 
lui, ci tocmai în curtea unui palat şi, sărind iute 
gardul, îşi culese câteva din cele mai pârguite şi 
le adună în poala cămăşii lui zdrenţuite. 

Spre nenorocul lui, îl zăriră paznicii palatului 
care-l înşfăcară şi se grăbiră să-l ducă înaintea 
Judecătorului, să afle ce pedeapsă i se va hărăzi. 
Până să ajungă în faţa judecății, omul cel sărac 
avu timp să mestece un măr şi, neavând unde 
să arunce sâmburii, îi puse în buzunar. Era 
sărac omul care se înfruptase din merele prinţului, 

dar pe cât era de sărac, pe atât era de isteţ. Ce-i 
trecu prin minte ca să scape de temniţă? Ceru să 
fie dus în faţa prinţului, spunând că are să-i 
dezvăluie o taină. Dat fiind că şi ultimul condamnat 
are dreptul la o ultimă dorinţă, i se împlini voia şi 
se pomeni faţă în faţă cu prinţul, care nici nu aflase 
încă nimic. 

— Preaslăvite prinţ, vreau să-ţi ofer aceşti 
sâmburi de măr, îndrăzni omul cel sărac. 

- Nu te înţeleg, îi răspunse nedumerit prinţul, 
vrei oare să mă jigneşti la mine în palat? Ce 
înseamnă aceşti sâmburi de măr? 

— Dacă mâna celui ce-i sădeşte este mâna 
unui om cinstit, din aceşti sâmburi va rodi un măr 
ce va face mere de aur. Ţi-i dăruiesc, luminate 
prinţ, căci din mâna ta vor ieşi mere de aur! 

Pe moment, prinţul se înflăcără la ideea că 
în curtea palatului său va creşte mândru un măr 
cu mere de aur, dar când se mai gândi puţin, îşi 
aminti că odată, pe când era mic, luase pe furiş 
din punga de catifea roşie a tatălui său câţiva 
bănuţi de aur. Şi atunci, tăinuindu-şi sfiala din 
inimă printr-un prefăcut aer de îngâmfare, se 
adresă sfetnicului său: 

- Dacă eşti într-adevăr om cinstit, vei sădi 
aceşti sâmburi în curtea palatului şi din pomul ce 
va răsări vom culege apoi mere de aur! 

Dar sfetnicul se ştia cât era de viclean şi de 
prefăcut şi cum mai lua câte un galben de la 
curteni pentru o vorbă bună la prinţ, aşa că nu se 
încumetă, ci îl arătă pe vistiernic: 

— Cel mai cinstit din palat cred că-i visti- 
ernicul măriei-tale. De ce nu i-ar sădi el, mărite 
prinţ? 

Dar vistiernicul ştia prea bine câţi galbeni 
se strecuraseră şi în punga lui, din vistieria 
prinţului, aşa că-l propuse pe căpitanul armatei, 
dar şi acesta ştia că mai lua câte ceva din solda 
soldaţilor în fiecare lună şi, socotindu-l cel mai 
drept şi mai cinstit pe Judecător, se adresă lui: 

— Judecător atotputernic, tu împarţi drep- 
tatea aici la palat! Tu eşti cel mai vrednic dintre 
noi toţi. Din mâna ta, vor ieşi cu adevărat mere 
de aur, aşa cum de aur e şi dreptatea ce-o împarţi. 

Dar Judecătorul nu se încumetă; ştia prea bine 
că nimeni altul decât el lua galbeni de la vinovaţi 
şi nevinovaţi, ca pedeapsa să fie mai aspră sau 
mai puţin aspră, după cum era învoiala cu banii. 

Văzând şovăiala prinţului şi mai ales şo- 
văiala celorlalţi, omul cel sărac îndrăzni să strige 
cât îl ţinea gura în faţa supuşilor: 

— Voi, care nu cutezaţi să vă dovediţi cinstea 
în faţa prinţului, voi, care vă temeţi că vinovăția 
voastră va ieşi la iveală, vreţi să mă aruncaţi în 
temniţă pentru câteva mere, care nu sunt nici 
măcar de aur?! Nu aveţi dreptul s-o faceţi! 

Aflând în sfârşit şi prinţul despre ce era 
vorba, îi dădu dreptate bietului om şi, pe dea- 
supra, din ziua aceea îl făcu şi sfetnicul lui, căci îi 
plăcu felul lui înţelept de a-i cunoaşte pe oameni 
şi de a-i face să se cunoască pe ei înşişi. 

